title: 2012/649/UE: Deċiżjoni tal-Kunsill tal- 15 ta’ Ottubru 2012 dwar l-iffirmar, f’isem l-Unjoni, tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea

text:
               19.10.2012

               MT

               Il-Ġurnal Uffiċjali tal-Unjoni Ewropea

               L 288/1

         DEĊIŻJONI TAL-KUNSILL
   tal-15 ta’ Ottubru 2012
   dwar l-iffirmar, f’isem l-Unjoni, tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea
   (2012/649/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari il-punt (a) tal-Artikolu 77(2), flimkien mal-Artikolu 218(5) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Fl-4 ta’ Ġunju 2009 l-Kunsill awtorizza lill-Kummissjoni biex tiftaħ in-negozjati mar-Repubblika tal-Kap Verde dwar l-iffaċilitar tal-ħruġ ta’ viżi għal żjajjar qosra. In-negozjati ġew konklużi b’suċċess u l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea (“il-Ftehim”) ġie inizjalat fl-24 ta’ April 2012.

               (2)

               Il-Ftehim għandu jiġi ffirmat, f’isem l-Unjoni, soġġett għall-konklużjoni tiegħu.

               (3)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom ir-Renju Unit ma jieħux sehem, skont id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi disposizzjonijiet tal-acquis ta’ Schengen (1); ir-Renju Unit għalhekk mhux qed jieħu sehem fl-adozzjoni tagħha u mhux marbut biha jew suġġett għall-applikazzjoni tagħha.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda ma tieħux sehem skont id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda sabiex tieħu sehem f’xi dispożizzjonijiet tal-acquis ta’ Schengen (2); għalhekk l-Irlanda mhijiex qiegħda tieħu sehem fl-adozzjoni tagħha u mhijiex marbuta magħha jew suġġetta għall-applikazzjoni tagħha.

               (5)

               F’konformità mal-Artikoli 1 u 2 tal-Protokoll (Nru 22) dwar il-pożizzjoni tad-Danimarka, anness għat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha,

         ADOTTAT DIN ID-DEĊIŻJONI:
   Artikolu 1
   L-iffirmar, f’isem l-Unjoni, tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea huwa b’dan awtorizzat, soġġett għall-konklużjoni tal-imsemmi Ftehim (3).
   Artikolu 2
   Il-President tal-Kunsill huwa b’dan awtorizzat jaħtar il-persuna/persuni bis-setgħa tal-firma tal-Ftehim f’isem l-Unjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, il-15 ta’ Ottubru 2012.

            Għall-Kunsill

            Il-President

         C. ASHTON

      (1)  ĠU L 131, 1.6.2000, p. 43.

      (2)  ĠU L 64, 7.3.2002, p. 20.

      (3)  It-test tal-Ftehim ser jiġi ppubblikat flimkien mad-Deċiżjoni dwar il-konklużjoni tiegħu.


title: Deċiżjoni (UE) 2017/1684 tal-Parlament Ewropew tas-27 ta' April 2017 dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2015

text:
               29.9.2017

               MT

               Il-Ġurnal Uffiċjali tal-Unjoni Ewropea

               L 252/257

         DEĊIŻJONI (UE) 2017/1684 TAL-PARLAMENT EWROPEW
   tas-27 ta' April 2017
   dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2015
   IL-PARLAMENT EWROPEW,

               —

               wara li kkunsidra l-kontijiet annwali finali tal-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2015,

               —

               wara li kkunsidra r-rapport tal-Qorti tal-Awdituri dwar il-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2015, flimkien mar-risposta taċ-Ċentru (1),

               —

               wara li kkunsidra d-dikjarazzjoni ta' assigurazzjoni (2) dwar l-affidabilità tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2015 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta' Frar 2017 dwar il-kwittanza li għandha tingħata liċ-Ċentru fir-rigward tal-implimentazzjoni tal-baġit għas-sena finanzjarja 2015 (05873/2017 — C8-0051/2017),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b'mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta' Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (4), u b'mod partikolari l-Artikolu 15 tiegħu,

               —

               wara li kkunsidra r-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar regolament finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (5), u b'mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness IV tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A8-0099/2017),

               1.

               Jagħti l-kwittanza lid-Direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga għall-implimentazzjoni tal-baġit taċ-Ċentru għas-sena finanzjarja 2015;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).

            Il-President

         Antonio TAJANI

            Is-Segretarju Ġenerali

         Klaus WELLE

      (1)  ĠU C 449, 1.12.2016, p. 128.

      (2)  Ara n-nota ta' qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 376, 27.12.2006, p. 1.

      (5)  ĠU L 328, 7.12.2013, p. 42.


title: Id-Deċiżjoni tal-Kunsill 2003/725/JHA tat-2 ta' Ottubru 2003 li temenda d-disposizzjonijiet ta' l-Artikolu 40(1) u (7) tal-Konvenzjoni li timplimenta l-Ftehim ta' Schengen ta' l-14 ta' Ġunju 1985 dwar l-abolizzjoni gradwali tal-kontrolli fuq il-fruntieri komuni.

text:
Avviż Legali Importanti

|

32003D0725

Official Journal L 260 , 11/10/2003 P. 0037 - 0038

		Id-Deċiżjoni tal-Kunsill 2003/725/JHAtat-2 ta' Ottubru 2003li temenda d-disposizzjonijiet ta' l-Artikolu 40(1) u (7) tal-Konvenzjoni li timplimenta l-Ftehim ta' Schengen ta' l-14 ta' Ġunju 1985 dwar l-abolizzjoni gradwali tal-kontrolli fuq il-fruntieri komuni.IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Unjoni Ewropea, u b'mod partikolari l-Artikolu 32 u l-Artikolu 34(2)(ċ) tiegħu,Wara li kkonsidra l-inizjattiva tar-Renju tal-Belġju, ir-Renju ta' Spanja u r-Repubblika Franċiża,Wara li kkonsidra l-opinjoni tal-Parlament Ewropew,Billi:(1) Id-disposizzjonijiet tal-Konvenzjoni li timplimenta l-Ftehim ta' Schengen ta' l-14 ta' Ġunju 1985 dwar l-abolizzjoni gradwali tal-kontrolli fuq il-fruntieri komuni [1] li jirrigwardaw is-sorveljanza tal-qsim tal-fruntieri għandhom jiġu emendati u l-iskop tagħhom imwessa' bil-ħsieb li jiżdied is-suċċess ta' l-investigazzjonijiet kriminali, b'mod partikolari dawk li jirrigwardaw l-offiżi li jkollhom x'jaqsmu mal-kriminalità organizzata.(2) Ir-Renju Unit qiegħed jieħu sehem f'din id-Deċiżjoni, skond l-Artikolu 5 tal-Protokoll li jintegra l-acquis ta' Schengen fil-kwadru ta' l-Unjoni Ewropea anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, u l-Artikolu 8(2) tad-Deċiżjoni tal-Kunsill 2000/365/KE tad-29 ta' Mejju 2000 li tirrigwarda t-talba tar-Renju Unit tal-Gran Britannja u ta' l-Irlanda ta' Fuq li jieħu sehem f'uħud mid-disposizzjonijiet ta' l-acquis ta' Schengen [2].(3) Rigward l-Islanda u n-Norveġja, din id-Deċiżjoni tikkostitwixxi żvilupp fid-disposizzjonijiet ta' l-acquis ta' Schengen fit-tifsira tal-Ftehim konkluż mill-Kunsill ta' l-Unjoni Ewropea u r-Repubblika ta' l-Islanda u r-Renju tan-Norveġja li jirrigwarda l-assoċjazjoni ta' dawn iż-żewġ Stati fl-implimentazzjoni, l-applikazzjoni u l-iżvilupp ta' l-acquis ta' Schengen, li jidħol fiż-żona riferita fil punt H ta' l-Artikolu 1 tad-Deċiżjoni tal-Kunsill 1999/437/KE tas-17 ta Mejju 1999 dwar ċerti arranġamenti sabiex jiġi applikat dan il-Ftehim [3],IDDEĊIEDA KIF ĠEJ:Artikolu 1Id-disposizzjonijiet ta' l-Artikolu 40 tal-Konvenzjoni li timplimenta l-Ftehim ta' Schengen ta' l-14 ta' Ġunju 1985 dwar l-abolizzjoni gradwali tal-kontrolli fuq il-fruntieri komuni huma hawnhekk emendati kif ġej:1. L-ewwel subparagrafu tal-paragrafu 1 għandu jiġi mibdul b'li ġej:"1. L-uffiċjali ta' wieħed mill-Istati Membri li jkunu qegħdin iżommu persuna taħt is-sorveljanza f'pajjiżhom bħala parti minn investigazzjoni kriminali dwar offiża kriminali li kapaċi twassal għall- estradizzjoni minħabba li tkun issuspettata bl-involviment f'offiża kriminali kapaċi li twassal għall-estradizzjoni jew, bħala parti meħtieġa ta' investigazzjoni kriminali, billi jkun hemm raġuni serja biex dak li jkun jemmen illi jista' jgħin fl-identifikazzjoni jew it-traċċjar ta' din il-pesuna, għandhom ikunu awtorizzati li jissoktaw is-sorveljanza tagħhom fit-territorju ta' Stat Membru ieħor meta dan ta' l-aħħar ikun awtorizza s-sorveljanza li taqsam il-fruntieri bi tweġiba għal talba għall-għajnuna magħmula bil-quddiem b'raġunijiet ta' appoġġ. Il-kondizzjonijiet jistgħu jiġu mehmuża ma' l-awtorizzazzjoni."2. Il-paragrafu 7 għandu jiġi emendat kif ġej:(a) fit-tielet inċiż, il-kelma "stupru" għandha tipi mibdula bil-frażi "offiża serja ta' natura sesswali";(b) fil-ħames inċiż, il-frażi "il-falsifikazzjoni tal-flus" għandha tiġi mibdula bil-frażi "l-imitazzjoni u l-falsifikazzjoni tal-mezzi tal-ħlas";(ċ) għandhom jiżdiedu l-inċiżi li ġejjin:"- frodi gravi;- il-kuntrabandu ta' aljeni;- il-ħasil tal-flus;- it-traffikar illeċitu fis-sustanzi nukleari u radjoattivi;- il-parteċipazzjoni f'organizzazzjoni kriminali kif riferit fl-Azzjoni Konġunta tal-Kunsill 98/733/JHA tal-21 ta' Diċembru 1998 rigward li tintgħamel offiża kriminali li wieħed jipparteċipa f'organizzazzjoni kriminali fl-Istati Membri ta' l-Unjoni Ewropea;- l-offiżi terroristiċi kif riferiti fid-Deċiżjoni Qafas tal-Kunsill 2002/375/JHA tat-13 ta' Ġunju 2002 dwar il-ġlieda kontra t-terroriżmu."Artikolu 21. Din id-Deċiżjoni ma għandhiex torbot lill-Irlanda.2. Din id-Deċiżjoni ma għandhiex tapplika għall-Ġibiltà.3. Din id-Deċiżjoni għandha tapplika għaċ-Channel Islands biss bla ħsara għall-Artikolu 5(1) tad-Deċiżjoni 2000/365/KE.Artikolu 3Din id-Deċiżjoni għandha tidħol f'effett fil-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.Magħmula fi Brussel, fit-2 ta' Ottubru 2003.Għall-KunsillIl-PresidentG. Pisanu[1] ĠU L 239, tas-22.9.2002, p. 19[2] ĠU L 131, tas-1.6.2000, p. 43[3] ĠU L 176, tas-10.7.1999, p. 31--------------------------------------------------


title: 2008/319/KE: Deċiżjoni tal-Kunsill ta' l- 14 ta' April 2008 li temenda d-Deċiżjoni 2000/265/KE dwar it-twaqqif ta' regolament finanzjarju li jirregola l-aspetti baġitarji ta' l-amministrazzjoni, mid-Deputat Segretarju Ġenerali tal-Kunsill, ta' kuntratti konklużi f'ismu, f'isem ċerti Stati Membri, relatati ma' l-installazzjoni u l-funzjonament ta' l-infrastruttura tal-komunikazzjoni għall-ambjent ta' Schengen, Sisnet

text:
               19.4.2008

               MT

               Il-Ġurnal Uffiċjali ta’ l-Unjoni Ewropea

               L 109/30

         DEĊIŻJONI TAL-KUNSILL
   ta' l-14 ta' April 2008
   li temenda d-Deċiżjoni 2000/265/KE dwar it-twaqqif ta' regolament finanzjarju li jirregola l-aspetti baġitarji ta' l-amministrazzjoni, mid-Deputat Segretarju Ġenerali tal-Kunsill, ta' kuntratti konklużi f'ismu, f'isem ċerti Stati Membri, relatati ma' l-installazzjoni u l-funzjonament ta' l-infrastruttura tal-komunikazzjoni għall-ambjent ta' Schengen, “Sisnet”
   (2008/319/KE)
   IL-KUNSILL TA' L-UNJONI EWROPEA,
   Wara li kkunsidra l-Protokoll li jintegra l-acquis ta' Schengen fil-qafas ta' l-Unjoni Ewropea, anness għat-Trattat dwar l-Unjoni Ewropea u t-Trattat li jistabbilixxi l-Komunità Ewropea, u b'mod partikolari l-ewwel sentenza tat-tieni subparagrafu ta' l-Artikolu 2(1) tiegħu,
   Billi:

               (1)

               Id-Deputat Segretarju Ġenerali tal-Kunsill ġie awtorizzat mid-Deċiżjoni 1999/870/KE (1) u d-Deċiżjoni 2007/149/KE (2) biex jaġixxi, fil-kuntest ta' l-integrazzjoni ta' l-acquis ta' Schengen fl-Unjoni Ewropea, bħala rappreżentant ta' ċerti Stati Membri għall-iskop li jikkonkludi u jġestixxi kuntratti li jirrigwardaw l-installazzjoni u l-funzjonament ta' l-infrastruttura tal-komunikazzjoni għall-ambjent ta' Schengen (SISNET), sakemm iseħħ l-ispostament tagħha għal infrastruttura ta' komunikazzjoni f'idejn il-Komunità Ewropea.

               (2)

               L-obbligi finanzjarji li joriġinaw minn dawk il-kuntratti jaqgħu taħt baġit speċifiku (minn hawn 'il quddiem 'il-baġit SISNET') li jiffinanzja l-infrastruttura tal-komunikazzjoni msemmija f'dawk id-Deċiżjonijiet tal-Kunsill.

               (3)

               Il-Konfederazzjoni Svizzera għandha tieħu sehem fid-dispożizzjonijiet ta' l-acquis ta' Schengen relatati mas-Sistema ta' Informazzjoni ta' Schengen minn data li għandha tiġi stabbilita mill-Kunsill skond l-Artikolu 15(1) tal-Ftehim bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma' l-implimentazzjoni, l-applikazzjoni u l-iżvilupp ta' l-acquis ta' Schengen (3).

               (4)

               Minn dik id-data 'l quddiem, il-Konfederazzjoni Svizzera għandha tieħu sehem fil-baġit SISNET,

         IDDECIEDA KIF GEJ:
   Artikolu 1
   Id-Deċiżjoni 2000/265/KE (4) hija b'dan emendata kif ġej:

               (1)

               l-Artikolu 25(1) għandu jinbidel b’dan li ġej:
               “1.   Id-dħul tal-baġit għandu jikkonsisti f'kontributi finanzjarji mill-Istati Membri li ġejjin: l-Awstrija, il-Belġju, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, il-Greċja, l-Ungerija, l-Irlanda, l-Italja, il-Latvja, il-Litwanja, il-Lussemburgu, Malta, l-Olanda, il-Polonja, il-Portugall, is-Slovakkja, is-Slovenja, Spanja, l-Iżvezja, ir-Renju Unit, kif ukoll l-Islanda, in-Norveġja u l-Isvizzera.”;

               (2)

               l-Artikolu 26 għandu jinbidel b’dan li ġej:
               “Artikolu 26
               L-Istati msemmija fl-Artikolu 25 għandhom jipprovdu l-kontributi finanzjarji tagħhom lid-Deputat Segretarju Ġenerali.
               L-iskala tal-kontributi li għandhom jitħallsu mill-Istati Membri msemmija fl-Artikolu 25, fuq naħa waħda, u mill-Islanda, in-Norveġja u l-Iżvizzera, fuq in-naħa l-oħra, għandhom ikunu kkalkulati kull sena abbażi tas-sehem ta' kull Stat Membru kkonċernat u ta' l-Islanda, in-Norveġja u l-Iżvizzera, fil-prodott gross domestiku (PGD) totali għas-sena preċedenti ta' l-Istati Membri kollha msemmija fl-Artikolu 25. L-iskala ta' kontributi mill-Istati Membri kkonċernati għandha tiġi kkalkolata kull sena, wara li jittieħed kont tal-kontributi ta' l-Islanda, in-Norveġja u l-Iżvizzera, abbażi tal-proporzjon tar-riżorsi tal-VAT imħallsa minn kull wieħed minn dawk l-Istati Membri lit-total ta' riżorsi tal-VAT tal-Komunitajiet Ewropej, kif stabbilit fl-aħħar emenda tal-baġit ta' l-Unjoni matul is-sena finanzjarja preċedenti.
               Xejn mill-spejjeż addizzjonali li jirriżultaw mill-estensjoni ta' l-infrastruttura tal-komunikazzjoni lir-Repubblika Ċeka, lill-Estonja, lill-Ungerija, lil-Latvja, lil-Litwanja, lil Malta, lill-Olanda, lill-Polonja, lis-Slovakkja u lis-Slovenja ma għandu jiġu impost fuq l-Irlanda jew fuq ir-Renju Unit.”;

               (3)

               għandu jiżdied il-paragrafu li ġej ma’ l-Artikolu 28:
               “4.   B'deroga mill-paragrafu 1, u mingħajr preġudizzju għall-Artikolu 49, l-Iżvizzera għandha tħallas il-kontribut inizjali tagħha sa l-1 ta' Lulju 2008.”

         Artikolu 2
   Din id-Deċiżjoni għandha jkollha effett mid-data ta' l-adozzjoni tagħha.
   Għandha tiġi ppubblikata fil-Ġurnal Uffiċjali ta' l-Unjoni Ewropea.

      Magħmula fil-Lussemburgu, 14 ta’ April 2008.

            Għall-Kunsill

            Il-President

         I. JARC

      (1)  ĠU L 337, 30.12.1999, p. 41.

      (2)  ĠU L 66, 6.3.2007, p. 19.

      (3)  ĠU L 53, 27.2.2008, p. 52.

      (4)  ĠU L 85, 6.4.2000, p. 12. Id-Deċiżjoni kif emendata l-aħħar bid-Deċiżjoni tal-Kunsill 2007/155/KE ĠU L 68, 8.3.2007, p. 5.


title: 2012/530/PESK: Deċiżjoni tal-Kumitat Politiku u ta’ Sigurtà EUPOL RD Congo/1/2012 tal- 25 ta’ Settembru 2012 li testendi l-mandat tal-Kap tal-Missjoni EUPOL RD Congo

text:
               29.9.2012

               MT

               Il-Ġurnal Uffiċjali tal-Unjoni Ewropea

               L 264/13

         DEĊIŻJONI TAL-KUMITAT POLITIKU U TA’ SIGURTÀ EUPOL RD CONGO/1/2012
   tal-25 ta’ Settembru 2012
   li testendi l-mandat tal-Kap tal-Missjoni EUPOL RD Congo
   (2012/530/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea u, b’mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2010/576/PESK tat-23 ta’ Settembru 2010 dwar il-missjoni tal-Pulizija tal-Unjoni Ewropea fil-qasam tar-riforma tas-settur tas-sigurtà (RSS) u r-relazzjoni tagħha mal-ġustizzja fir-Repubblika Demokratika tal-Kongo (EUPOL RD Congo) (1), u b’mod partikolari l-Artikolu 10(1) tiegħu,
   Billi:

               (1)

               F’konformità mal-Artikolu 10(1) tad-Deċiżjoni 2010/576/PESK, il-Kumitat Politiku u ta’ Sigurtà (“KPS”) huwa awtorizzat, skont it-tielet paragrafu tal-Artikolu 38 tat-Trattat, biex jieħu d-deċiżjonijiet rilevanti sabiex jeżerċita l-kontroll politiku u t-tmexxija strateġika tal-EUPOL RD Congo. Din l-awtorizzazzjoni tinkludi b’mod partikolari s-setgħa biex jaħtar Kap tal-Missjoni, fuq proposta tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“ir-Rappreżentant Għoli”).

               (2)

               Fit-8 ta’ Ottubru 2010, wara proposta mir-Rappreżentat Għoli, il-KPS, skont id-Deċiżjoni EUPOL RD CONGO/1/2010 (2), ħatar lill-Kap Supretendent Jean-Paul RIKIR bħala Kap tal-Missjoni EUPOL RD Congo b’effett mill-1 ta’ Ottubru 2010.

               (3)

               Fit-16 ta’ Settembru 2011, wara proposta mir-Rappreżentant Għoli, il-KPS, skont id-Deċiżjoni EUPOL RD CONGO/1/2011 (3), estenda l-mandat tal-Kap Supretendent Jean-Paul RIKIR bħala Kap tal-Missjoni EUPOL RD Congo sat-30 ta’ Settembru 2012.

               (4)

               Fl-24 ta’ Settembru 2012, il-Kunsill adotta d-Deċiżjoni 2011/514/PESK (4) li testendi d-dewmien ta’ EUPOL RD Congo sat-30 ta’ Settembru 2013.

               (5)

               Fit-12 ta’ Settembru 2012, ir-Rappreżentant Għoli pproponiet l-estensjoni tal-mandat tal-Kap Supretendent Jean-Paul RIKIR bħala Kap tal-Missjoni EUPOL RD Congo sat-30 ta’ Settembru 2013,

         ADOTTA DIN ID-DEĊIŻJONI:
   Artikolu 1
   Il-mandat tal-Kap Supretendent Jean-Paul RIKIR bħala Kap tal-missjoni tal-pulizija tal-Unjoni Ewropea fil-qasam tar-riforma tas-settur tas-sigurtà (RSS) u l-interfaċċja tagħha mas-sistema tal-ġustizzja fir-Repubblika Demokratika tal-Kongo (EUPOL RD Congo) huwa b’dan estiż sat-30 ta’ Settembru 2013.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-25 ta’ Settembru 2012.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 254, 29.9.2010, p. 33.

      (2)  ĠU L 266, 9.10.2010, p. 60.

      (3)  ĠU L 245, 22.9.2011, p. 21.

      (4)  ĠU L 257, 25.9.2012, p. 16.


title: Id-Deċiżjoni tal-Kunsill tad-19 ta' April 2004 li temenda l-Artikolu 29(1) tar-Regoli ta' Proċedura tal-Qorti tal-Ġustizzja tal-Komunitajiet Ewropej

text:
Avviż Legali Importanti

|

32004D0405

Official Journal L 132 , 29/04/2004 P. 0002 - 0002

		Id-Deċiżjoni tal-Kunsilltad-19 ta' April 2004li temenda l-Artikolu 29(1) tar-Regoli ta' Proċedura tal-Qorti tal-Ġustizzja tal-Komunitajiet Ewropej(2004/405/KE, Euratom)IL-KUNSILL TA' L-UNJONI EWROPEA,Wara li kkunsidra l-Artikolu 64 tal-Protokoll dwar l-Istatut tal-Qorti tal-Ġustizzja,Skond il-proċedura msemmija fit-tieni paragrafu ta' l-Artikolu 245 tat-Trattat li jistabbilixxi l-Komunit_ Ewropea u t-tieni paragrafu ta' l-Artikolu 160 tat-Trattat li jistabbilixxi l-Komunità Ewropea dwar l-Enerġija Atomika,Wara li kkunsidra t-talba tal-Qorti tal-Ġustizzja tal-21 ta' Novembru 2003,Wara li kkunsidra l-opinjoni tal-Parlament Ewropew tat-30 ta' Marzu 2004,Wara li kkunsidra l-opinjoni tal-Kummissjoni ta' l-1 ta' Marzu 2004,Billi:Mad-dħul fis-seħħ tat-Trattat dwar l-adeżjoni tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka ma' l-Unjoni Ewropea [1], il-lingwi uffiċjali ġodda, jiġifieri iċ-Ċek, l-Estonjan, l-Ungeriż, il-Latvjan, il-Litwan, il-Malti, il-Pollakk, is-Slovakk u s-Sloven, għandhom jiżdiedu mal-lista ta' lingwi tal-każ previst fl-Artikolu 29(1) tar-Regoli ta' proċedura tal-Qorti tal-Ġustizzja tal-Komunitajiet Ewropej,IDDEĊIEDA DAN LI ĠEJ:Artikolu 1Ir-Regoli ta' Proċedura tal-Qorti tal-Ġustizzja tal-Komunitajiet Ewropej tad-19 ta' Ġunju 1991 (ĠU L 176, ta' l-4.7.1991, p. 7, Korriġendum: ĠU L 383, tad-29.12.1992, p. 117), kif emendati fil-21 ta' Frar 1995 (ĠU L 44, tat-28.2.1995, p. 61), fil-11 ta' Marzu 1997 (ĠU L 103, tad-19.4.1997, p. 1, Korriġendum: ĠU L 351, tat-23.12.1997, p. 72), fis-16 ta' Mejju 2000 (ĠU L 122, ta' l-24.5.2000, p. 43), fit-28 ta' Novembru 2000 (ĠU L 322, tad-19.12.2000, p. 1), fit-3 ta' April 2001 (ĠU L 119, tas-27.4.2001, p. 1), fis-17 ta' Settembru 2002 (ĠU L 272, ta' l-10.10.2002, p. 24, Korriġendum: ĠU L 272, tad-19.10.2002, p. 24), u fit-8 ta' April 2003 (ĠU L 147, ta' l-14.6.2003, p. 17), huma hawnhekk emendati kif ġej:L-Artikolu 29(1) għandu jinbidel b'dan li ġej: "Il-lingwa ta' każ għandha tkun iċ-Ċek, Daniż, Olandiż, Ingliż, Estonjan, Finlandiż, Franċiż, Ġermaniż, Grieg, Ungeriż, Irlandiż, Taljan, Latvjan, Litwan, Malti, Pollakk, Portugiż, Slovakk, Sloven, Spanjol jew Svediż."Artikolu 2Din id-Deċiżjoni għandha tidħol fis-seħħ fl-istess ħin bħat-Trattat dwar l-adeżjoni tar-Repubblika Ċeka, tar-Repubblika ta' l-Estonja, tar-Repubblika ta' Ċipru, tar-Repubblika tal-Latvja, tar-Repubblika tal-Litwanja, tar-Repubblika ta' l-Ungerija, tar-Repubblika ta' Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka ma' l-Unjoni Ewropea.It-testi tar-Regoli ta' Proċedura tal-Qorti tal-Ġustizzja biċ-Ċek, bl-Estonjan, bl-Ungeriż, bil-Latvjan, bil-Litwan, bil-Malti, bil-Pollakk, bis-Slovakk u bis-Sloven għandhom jiġu adottati wara d-dħul fis-seħħ tat-Trattat imsemmi fl-ewwel paragrafu.Magħmul fi Brussel, fid-19 ta' April 2004.F'isem il-KunsillIl-PresidentB. Cowen[1] ĠU L 236, 23.09.2003, p. 17.--------------------------------------------------


title: Deċiżjoni tal-Kummissjoni tal-4 ta’ Jannar 2017 dwar il-jiem ta’ btala għas-sena 2018 għall-Istituzzjonijiet tal-Unjoni Ewropea

text:
               17.2.2017

               MT

               Il-Ġurnal Uffiċjali tal-Unjoni Ewropea

               C 50/2

         DEĊIŻJONI TAL-KUMMISSJONI
   tal-4 ta’ Jannar 2017
   dwar il-jiem ta’ btala għas-sena 2018 għall-Istituzzjonijiet tal-Unjoni Ewropea
   (2017/C 50/02)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolamenti tal-Persunal tal-uffiċjali tal-Unjoni Ewropea u l-Kundizzjonijiet ta’ Impjieg ta’ uffiċjali oħra tal-Unjoni Ewropea (CEOS), stabbiliti permezz tar-Regolament tal-Kunsill (KEE, Euratom, KEFA) Nru 259/68 (1), u notevolment l-Artikolu 61 u l-Artikoli 16 u 91 tas-CEOS,
   Wara li kkunsidrat ir-regolamentazzjoni komuni li tistabbilixxi l-lista ta’ ġranet ta’ btala tal-uffiċjali tal-Komunità Ewropea u b’mod partikolari l-Artikolu 1(3),
   Billi:

               (1)

               Skont l-Artikolu 61 tar-Regolamenti tal-Persunal tal-Unjoni Ewropea u l-Artikoli 16 u 91 tas-CEOS, jaqbel li tiġi stabbilita l-lista tal-ġranet ta’ btala għas-sena 2018 mogħtija lill-uffiċjali u l-aġenti l-oħra impjegati fi Brussell u l-Lussemburgu.

               (2)

               Fl-2018, Ħadd-il-Għid huwa fl-1 ta’ April.

               (3)

               Fl-2018, l-24 ta’ Diċembru se jkun it-Tnejn.

               (4)

               Il-Kulleġġ tal-Kapijiet tal-Amministrazzjoni ġie kkonsultat għall-opinjoni dwar il-lista’ ta’ jiem ta’ btala għas-sena 2018 fit-12 ta’ Ottubru 2016.

         IDDEĊIEDIET KIF ĠEJ:
   Artikolu 1
   Il-jiem ta’ btala tas-sena 2018 għall-Istituzzjonijiet tal-Unjoni Ewropea jkunu stabbiliti għal Brussell u l-Lussemburgu.

               1 ta’ Jannar

               It-Tnejn, l-Ewwel tas-Sena

               2 ta’ Jannar

               It-Tlieta, l-għada tal-Ewwel tas-Sena

               29 ta’ Marzu

               Ħamis ix-Xirka

               30 ta’ Marzu

               Il-Ġimgħa l-Kbira

               2 ta’ April

               It-Tnejn ta’ wara l-Għid

               1 ta’ Mejju

               It-Tlieta, Jum il-Ħaddiem

               9 ta’ Mejju

               L-Erbgħa, l-Anniversarju tad-Dikjarazzjoni ta’ Robert Schuman

               10 ta’ Mejju

               Il-Ħamis, Lapsi

               11 ta’ Mejju

               Il-Ġimgħa, l-għada ta’ Lapsi

               21 ta’ Mejju

               It-Tnejn, l-Għid il-Ħamsin

               15 ta’ Awwissu

               L-Erbgħa, Santa Marija

               1 ta’ Novembru

               Il-Ħamis, il-Qaddisin Kollha

               2 ta’ Novembru

               Il-Ġimgħa, Jum l-Erwieħ

               mill-24 ta’ Diċembru
               sal-
               31 ta’ Diċembru

               It-Tnejn
               It-Tnejn

               sitt ijiem ta’ tmiem is-sena

               TOTAL

               19-il jum

         Artikolu 2
   Ix-xogħol jerġa’ jibda b’mod normali mill-Ħamis, it-3 ta’ Jannar 2019.
   Artikolu 3
   Mingħajr preġudizzju għall-kalendarju tal-jiem ta’ btala għall-2019, it-Tlieta l-1 ta’ Jannar u l-Erbgħa t-2 ta’ Jannar 2019 se jitqiesu bħala jiem ta’ btala għal dik is-sena.

      Magħmul fi Brussell, l-4 ta’ Jannar 2017.

            Għall-Kummissjoni

         Günther OETTINGER

            Membru tal-Kummissjoni

      (1)  ĠU L 56, 4.3.1968, p. 1.


title: 2014/609/UE: Deċiżjoni tal-Parlament Ewropew tat- 3 ta’ April 2014 dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2012

text:
               5.9.2014

               MT

               Il-Ġurnal Uffiċjali tal-Unjoni Ewropea

               L 266/281

         DEĊIŻJONI TAL-PARLAMENT EWROPEW
   tat-3 ta’ April 2014
   dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2012
   (2014/609/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2012,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għas-sena finanzjarja 2012, flimkien mat-tweġibiet tal-Fondazzjoni (1),

               —

               wara li kkunsidra r-rakkomandazzjoni tal-Kunsill tat-18 ta’ Frar 2014 (05849/2014 — C7-0054/2014),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament tal-Kunsill (KEE) Nru 1365/75 tas-26 ta’ Mejju 1975 dwar il-ħolqien ta’ Fondazzjoni Ewropea għal titjib tal-kondizzjonijiet tal-ħajja u tax-xogħol (4), u b’mod partikolari l-Artikolu 16 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Impjiegi u l-Affarijiet Soċjali (A7-0183/2014),

               1.

               Jagħti l-kwittanza lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol għall-implimentazzjoni tal-baġit tal-Fondazzjoni għas-sena finanzjarja 2012;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur tal-Fondazzjoni Ewropea għat-Titjib tal-Kondizzjonijiet tal-Ħajja u tax-Xogħol, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 365, 13.12.2013, p. 221.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 139, 30.5.1975, p. 1.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2004/710/KE: Id-Deċiżjoni tal-Parlament Ewropew tal-21 ta' April 2004 dwar kwittanza lid-Direttur ta' l-Aġenzija Ewropea tal-Valutazzjoni tal-Prodotti Mediċinali fir-rigward ta' l-implimentazzjoni tal-baġit tagħha għas-sena finanzjarja 2002

text:
               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/4

         ID-DEĊIŻJONI TAL-PARLAMENT EWROPEW
   tal-21 ta' April 2004
   dwar kwittanza lid-Direttur ta' l-Aġenzija Ewropea tal-Valutazzjoni tal-Prodotti Mediċinali fir-rigward ta' l-implimentazzjoni tal-baġit tagħha għas-sena finanzjarja 2002
   (2004/710/KE)

    ---documentbreak---

               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/4

         IR-RIŻOLUZZJONI
   tal-Parlament Ewropew bil-kummenti li jakkumpanjaw id-Deċiżjoni ta' kwittanza lid-Direttur ta' l-Aġenzija Ewropea tal-Valutazzjoni tal-Prodotti Mediċinali fir-rigward ta' l-implimentazzjoni tal-baġit tagħha għas-sena finanzjarja 2002


title: Deċiżjoni (UE) 2016/2248 tal-Bank Ċentrali Ewropew tat-3 ta' Novembru 2016 dwar l-allokazzjoni tad-dħul monetarju tal-banek ċentrali nazzjonali ta' Stati membri li l-munita tagħhom hija l-euro (BĊE/2016/36)

text:
               20.12.2016

               MT

               Il-Ġurnal Uffiċjali tal-Unjoni Ewropea

               L 347/26

         DEĊIŻJONI (UE) 2016/2248 TAL-BANK ĊENTRALI EWROPEW
   tat-3 ta' Novembru 2016
   dwar l-allokazzjoni tad-dħul monetarju tal-banek ċentrali nazzjonali ta' Stati membri li l-munita tagħhom hija l-euro (BĊE/2016/36)
   (riformulazzjoni)
   IL-KUNSILL GOVERNATTIV TAL-BANK ĊENTRALI EWROPEW,
   Warali kkunsidra t-Trattat dwar il-Funzjonament tal-Unjoni Ewropea
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 32 tiegħu,
   Billi:

               (1)

               Id-Deċiżjoni BĊE/2010/23 (1) ġiet emendata sostanzjalment bosta drabi (2). Billi jridu jsiru emendi ulterjuri, għandha tkun riformulata fl-interessi taċ-ċarezza.

               (2)

               Skont l-Artikolu 32.1 tal-Istatut tas- Sistema Ewropea ta Banek Ċentrali u tal-Bank Ċentrali Ewropew (iktar 'il quddiem l-“Istatut tas-SEBĊ”), dħul monetarju huwa d-dħul li jakkumula favur il-banek ċentrali nazzjonali (BĊNi) fit-twettiq tal-funzjoni tal-politika nazzjonali. Skont l-Artikolu 32.2 tal-Istatut tas-SEBĊ, l-ammont ta' dħul ta' kull BĊN huwa ugwali għad-dħul annwali tiegħu mill-assi miżmumin fuq karti tal-flus fiċ-ċirkolazzjoni u passiv fuq depożiti lejn istituzzjonijiet ta' kreditu. Dawn l-assi għandhom jiġu mmarkati minn BĊNi skont il-linji ta' gwida tal-Kunsill Governattiv. Il-BĊNi għandhom jimmarkaw l-assi li jirriżultaw mit-twettiq tal-funzjoni tagħhom tal-politika monetarja bħala assi miżmumin fuq karti tal-flus fiċ-ċirkolazzjoni u passiv fuq depożiti lejn istituzzjonijiet ta' kreditu. Skont l-Artikolu 32.4 tal-Istatut tas- SEBĊ, l-ammont tad-dħul monetarju ta' kull BĊN huwa mnaqqas b'ammont ekwivalenti għal kwalunkwe imgħax akkumulat, imħallas jew riċevut fuq obbligazzjonijiet inklużi fi ħdan il-bażi tal-passiv.

               (3)

               Skont l-Artikolu 32.5 tal-Istatut tas-SEBĊ, is-somma tad-dħul monetarju tal-BĊNi hija allokata lilhom skont il-proporzjon tal-ishma mħallsa tagħhom fil-kapital tal-Bank Ċentrali Ewropew (BĊE).

               (4)

               Skont l-Artikoli 32.6 u 32.7 tal-Istatut tas-SEBĊ, il-Kunsill Governattiv għandu s-setgħa li jistabbilixxi linji ta' gwida għall-ikklerjar u l-ħlas mill-BĊE tal-bilanċi li jirriżultaw mill-allokazzjoni ta' dħul monetarju u li jieħu kull miżuri oħrajn li huma meħtieġa għall-applikazzjoni tal-Artikolu 32.

               (5)

               Skont l-Artikolu 10 tar-Regolament tal-Kunsill (KE) Nru 974/98 (3), il-BĊE u l-BĊNi jpoġġu karti tal-flus tal-euro f'ċirkolazzjoni. L-Artikolu 15 ta' dan ir-Regolament jipprovdi li karti tal-flus denominati f'unitajiet ta' munita nazzjonali jibqgħu valuta legali fil-konfini territorjali tagħhom sa mhux aktar tard minn sitt xhur mill-bidla tal-flus rispettiva. Is-sena tal-bidla tal-flus għandha għalhekk tiġi meqjusa bħala sena speċjali, peress illi l-karti tal-flus fiċ-ċirkolazzjoni denominati f'unitajiet ta' munita nazzjonali jistgħu jkunu għadhom jgħoddu għal proporzjon konsiderevoli tal-karti tal-flus fiċ-ċirkolazzjoni.

               (6)

               L-Artikolu 15(1) tal-Linja ta' Gwida BĊE/2006/9 (4) jipprovdi li karti tal-flus tal-euro li jiġu frontloaded lil kontropartijiet eliġibbli huma ddebitati fil-kontijiet ta' dawk il-kontropartijiet mal-BĊN tagħhom skont il-valur nominali tagħhom, skont il-“linear debiting model” li ġej: l-ammont totali ta' karti tal-flus tal-euro li jkunu frontloaded jiġi ddebitat fi tliet pagamenti ugwali, fid-data tal-ħlas tal-ewwel, ir-raba' u l-ħames operazzjoni ewlenija ta' rifinanzjament tal-Eurosistema wara d-data tal-bidla tal-flus. Il-kalkolu tad-dħul monetarju għas-sena tal-bidla tal-flus trid tagħti konsiderazzjoni lil dan il-“linear debiting model”.

               (7)

               Din id-Deċiżjoni hija relatata mad-Deċiżjoni BĊE/2010/29 (5), li tipprovdi li l-BĊE u l-BĊNi għandhom joħorġu karti tal-flus tal-euro. Id-Deċiżjoni BĊE/2010/29 tistabbilixxi l-allokazzjoni ta' karti tal-flus tal-euro fiċ-ċirkolazzjoni lill-BĊNi skont il-proporzjon tal-ishma li għandhom imħallsin fil-kapital tal-BĊE. Hija talloka ukoll lill-BĊE 8 % tal-valur totali tal-karti tal-flus tal-euro fiċ-ċirkolazzjoni. L-allokazzjoni ta' karti tal-flus tal-euro fost il-membri tal-Eurosistema twassal għal bilanċi intra-Eurosistema. Ir-remunerazzjoni ta' dawn il-bilanċi intra-Eurosistema fuq karti tal-flus tal-euro fiċ-ċirkolazzjoni għandha effett dirett fuq id-dħul ta' kull membru tal-Eurosistema, u għalhekk hija għandha tkun irregolata taħt din id-Deċiżjoni. Id-dħul li jsir dovut lill-BĊE fuq ir-remunerazzjoni tal-pretensjonijiet intra-Eurosistema tiegħu fuq BĊNi relatati mas-sehem tiegħu ta' karti ta' flus tal-euro f'ċirkolazzjoni għandu fil-prinċipju jkun iddistribwit lill-BĊNi skont id-Deċiżjoni BĊE/2014/57 (6) fi proporzjon mal-ishma tagħhom fl-iskema kapitali sottoskritta fl-istess sena finanzjarja meta jsir dovut.

               (8)

               Il-bilanċ nett tal-pretensjonijiet u l-passiv intra-Eurosistema fuq karti tal-flus tal-euro fiċ-ċirkolazzjoni għandu jitħallas billi jiġi applikat kriterju oġġettiv li jiddefinixxi l-prezz tal-flus. F'dan il-kuntest, ir-rata tal-operazzjonijiet ewlenin ta' rifinanzjament użata mill-Eurosistema fl-offerti tagħha għal operazzjonijiet ewlenin ta' rifinanzjament hija meqjusa bħala xierqa.

               (9)

               Il-passiv intra-Eurosistema nett fuq karti tal-flus tal-euro fiċ-ċirkolazzjoni għandu jiġi inkluż fil-bażi tal-passiv għall-finijiet tal-kalkolu tad-dħul monetarju tal-BĊNi taħt l-Artikolu 32.2 tal-Istatut tas-SEBĊ peress illi huwa ekwivalenti għall-karti tal-flus fiċ-ċirkolazzjoni. Il-ħlas ta' imgħax fuq bilanċi intra-Eurosistema fuq karti tal-flus tal-euro fiċ-ċirkolazzjoni għandu għalhekk jirriżulta fid-distribuzzjoni ta' ammont sostanzjali tad-dħul monetarju tal-Eurosistema fost BĊNi skont il-proporzjon tal-ishma imħallsin li għandhom fil-kapital tal-BĊE. Dawn il-bilanċi intra-Eurosistema għandhom jiġu aġġustati sabiex jippermettu adattazzjoni gradwali tal-karti tal-bilanċ u kontijiet tal-qligħ u t-telf tal-BĊNi. L-aġġustamenti għandhom ikunu bbażati fuq il-valur ta' karti tal-flus fiċ-ċirkolazzjoni ta' kull BĊN matul perijodu qabel l-introduzzjoni ta' karti tal-flus tal-euro. Dawn l-aġġustamenti għandhom japplikaw fuq bażi annwali skont formola fissa għal mhux aktar minn ħames snin wara.

               (10)

               L-aġġustamenti lill-bilanċi intra-Eurosistema fuq karti tal-flus tal-euro fiċ-ċirkolazzjoni ġew ikkalkolati sabiex jikkumpensaw għal bidliet sinifikanti fil-pożizzjonijiet tad-dħul tal-BĊNi bħala konsegwenza tal-introduzzjoni ta' karti tal-flus u l-allokazzjoni sussegwenti tad-dħul monetarju.

               (11)

               Ir-regoli ġenerali stabbiliti fl-Artikolu 32 tal-Istatut tas-SEBĊ japplikaw ukoll għad-dħul li jirriżulta mt-tħassir ta' karti tal-flus tal-euro li ġew irtirati miċ-ċirkolazzjoni.

               (12)

               L-Artikolu 32.5 tal-Istatut tas-SEBĊ jispeċifika illi s-somma tad-dħul monetarju tal-BĊNi għandha tiġi allokata lill-BĊNi skont il-proporzjon tal-ishma mħallsa tagħhom fil-kapital tal-BĊE. Skont l-Artikolu 32.7 tal-Istatut tas-SEBĊ, il-Kunsill Governattiv għandu l-kompetenza li jieħu kull miżura oħra meħtieġa għall-applikazzjoni tal-Artikolu 32. Dan jinkludi l-kompetenza li jitqiesu fatturi o]rajn meta tittieħed deċiżjoni dwar l-allokazzjon ta' dħul li jirriżulta mit-tħassir ta' karti tal-flus tal-euro li jkunu ġew irtirati miċ-ċirkolazzjoni. F'dan il-kuntest, il-prinċipji tat-trattament ugwali u tal-imparzjalità jeħtieġu illi jiġi kkunsidrat il-perijodu ta' żmien li matulu nħarġu l-karti tal-flus tal-euro li jkunu ċew irtirati. L-iskema tal-allokazzjoni għal dan id-dħul speċifiku għandha għalhekk tirrifletti kemm is-sehem rilevanti fil-kapital tal-BĊE kif ukoll it-tul tal-fażi tal-ħruġ.

               (13)

               L-irtirar ta' karti tal-flus tal-euro għandu jiġi rregolat b'deċiżjonijiet separati li għandhom jittieħdu skont l-Artikolu 5 tad-Deċiżjoni BĊE/2003/4 (7).

               (14)

               Xirjiet taħt id-Deċiżjoni BĊE/2009/16 (8), id-Deċiżjoni BĊE/2011/17 (9), u d-Deċiżjoni (UE) 2015/774 tal-Bank Ċentrali Ewropew (BĊE/2015/10) (10) li tirreferi għal xirjiet ta' strumenti ta' dejn maħruġa mill gvernijiet ċentrali, reġjonali u lokali u aġenziji rikonoxxuti u strumenti ta' dejn sostitut maħruġa minn korporazzjonijiet mhux finanzjarji pubbliċi, għandhom jitqiesu li jiġġeneraw dħul bir-rata ta' referenza.

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:

               (a)

               “BĊN” tfisser bank ċentrali nazzjonali ta' Stat Membru li l-munita tiegħu hija l-euro;

               (b)

               “istituzzjoni ta' kreditu” tfisser jew: (a) istituzzjoni ta' kreditu fit-tifsira tal-Artikolu 4(1) tar-Regolament (UE) Nru 575/2013 tal-Parlament Ewropew u tal-Kunsill (11), li hija suġġetta għas-superviżjoni minn awtorità kompetenti, jew (b) istituzzjoni ta' kreditu oħra fit-tifsira tal-Artikolu 123(2) tat-Trattat li hija suġġetta għall-iskrutinju ta' standard paragunabbli mas-superviżjoni minn awtorità kompetenti.

               (c)

               “bażi tal-passiv” tfisser l-ammont ta' passiv li jikkwalifika, fil-karta tal-bilanċ ta' kull BĊN, speċifikat skont l-Anness I ta' din id-Deċiżjoni;

               (d)

               “data tal-bidla tal-flus kontanti” tfisser id-data li fiha l-karti tal-flus u l-muniti euro jsiru valuta legali fi Stat Membru li l-munita tiegħu hija l-euro;

               (e)

               “sena tal-bidla tal-flus kontanti” tfisser perijodu ta' 12-il xahar li jibda fid-data tal-bidla tal-flus kontanti;

               (f)

               “bilanċi intra-Eurosistema fuq karti tal-flus tal-euro f'ċirkolazzjoni” tfisser il-pretensjonijiet u l-obbligazzjonijiet li jirriżultaw bejn BĊN u l-BĊE u bejn BĊN u l-BĊNi l-oħrajn bħala riżultat tal-applikazzjoni tal-Artikolu 4 tad-Deċiżjoni BĊE/2010/29;

               (g)

               “skema tal-kapital sottoskritt” tfisser l-ishma tal-BĊNi, espressi bħala persentaġġi, fil-kapital sottoskritt tal-BĊE li jirriżulta mill-applikazzjoni lill-BCNi tal-ippeżar fl-iskema msemmija fl-Artikolu 29.1 tal-Istatut tas-SEBĊ u kif applikabbli għas-sena finanzjarja relevanti;

               (h)

               “karti tal-flus tal-euro rtirati” tfisser kull tip jew serje ta' karta tal-flus li ġiet irtirata miċ-ċirkolazzjoni permezz ta' deċiżjoni tal-Kunsill Governattiv meħuda skont l-Artikolu 5 tad-Deċiżjoni BĊE/2003/4.

               (i)

               “fażi tal-ħruġ”, b'rabta ma tip jew serje ta' karti tal-flus tal-euro, tfisser il-perijodu li jibda fid-data li fiha l-ewwel ħarġa ta' karta ta flus tal-euro ta' dan it-tip jew ta' din is-sensiela tiġi rreġistrata fil-bażi tal-passiv u jispiċċa fid-data li fiha l-aħħar ħarġa ta' karta tal-flus tal-euro ta' dan it-tip jew ta' din is-sensiela tiġi rreġistrata fil-bażi tal-passiv;

               (j)

               “rata ta'referenza” tfisser l-aħħar rata' ta' imgħax marġinali disponsibbli li tintuża mill-Eurosistema fl-offerti tagħha għal operazzjonijiet ewlenin ta' rifinanzjament taħt l-Artikolu 6 tal-Linja Gwida (UE) 2015/510 tal-Bank Ċentrali Ewropew (BĊE/2014/60) (12). Fejn titmexxa aktar minn operazzjoni ewlenija ta' rifinanzjament għall-ħlas fl-istess jum, tintuża medja sempliċi tar-rati marġinali tal-operazzjonijiet li jitmexxew b'mod parallel;

               (k)

               “assi assenjabbli” tfisser l-ammont ta' assi miżmumin fil-konfront tal-bażi tal-passiv, fil-karta tal-bilanċ ta' kull BĊN, speċifikati skont l-Anness II ta' din id-Deċiżjoni;

               (l)

               “perijodu ta' referenza” tfisser perijodu ta' 24 xahar li jibda 30 xahar qabel id-data tal-bidla tal-flus kontanti;

               (m)

               “rata ta' referenza ta' kuljum tal-kambju barrani” tfisser ir-rata ta' referenza ta' kuljum tal-kambju li hija bbażata fuq il-proċedura regolari ta' ftehim kwotidjan bejn banek ċentrali fi ħdan u barra s-Sistema Ewropea tal-Banek Ċentrali, li normalment iseħħ fis-14.15 Ħin Ċentrali Ewropew (CET) (13);

               (n)

               “tħassir” tfisser li telimina karti ta' flus tal-euro rtirati mill-element tal-karta tal-bilanċ “karti tal-flus fiċ-ċirkolazzjoni”.

               (o)

               “skema tal-ħruġ” tfisser il-medja tal-iskema tal-kapital sottoskritt matul il-fażi tal-ħruġ ta' xi tip jew serje ta' karti ta' flus euro rtirati;

               (p)

               “karta tal-bilanċ armonizzata” (harmonised balance sheet — HBS) tfisser il-karta tal-bilanċ armonizzata kif stabbilita fl-Anness VIII tal-Linja Gwida (UE) 2016/2249 tal-Bank Ċentrali Ewropew (BĊE/2016/34) (14).

         Artikolu 2
   Bilanċi intra-Eurosistema ta' karti tal-flus tal-euro fiċ-ċirkolazzjoni
   1.   Il-bilanċi intra-Eurosistema ta' karti tal-flus tal-euro fiċ-ċirkolazzjoni għandu jiġi kkalkolat fuq bażi mensili u għandu jiġi rreġistrat fil-kotba tal-BĊE u tal-BĊNi fl-ewwel jum tan-negozju tax-xahar bid-data tal-aħħar jum tan-negozju tax-xahar preċedenti.
   Fejn Stat Membru jadotta l-euro, il-kalkolu tal-bilanċi intra-Eurosistema ta' karti tal-flus tal-euro fiċ-ċirkolazzjoni taħt l-ewwel subparagrafu għandu jiġi rreġistrat fil-kotba tal-BĊE u tal-BĊNi bid-data tal-jum tal-bidla tal-flus kontanti.
   Il-bilanċi intra-Eurosistema ta' karti tal-flus tal-euro fiċ-ċirkolazzjoni għandhom, għall-perijodu mill-1 ta' Jannar sal-31 ta' Jannar tal-ewwel sena li b'effett minnu japplika kull aġġustament li jsir kull ħames snin skont l-Artikolu 29.3 tal-Istatut tas-SEBĊ, jinħadmu abbażi tal-iskema aġġustata tal-kapital sottoskritt applikata lil bilanċi tat-total tal-karti tal-flus tal-euro fiċ-ċirkolazzjoni fil-31 ta' Diċembru tas-sena preċedenti.
   2.   Il-bilanċi intra-Eurosistema ta' karti tal-flus tal-euro fiċ-ċirkolazzjoni, inklużi dawk li jirriżultaw mill-applikazzjoni tal-Artikolu 4 ta' din id-Deċiżjoni, għandhom jiġu rremunerati bir-rata ta' referenza.
   3.   Ir-remunerazzjoni msemmija fil-paragrafu 2 għandha tiġi mħallsa permezz ta' pagamenti TARGET2 fuq bażi trimestrali.
   Artikolu 3
   Metodu biex jiġi kkalkolat id-dħul monetarju
   1.   L-ammont ta' dħul monetarju ta' kull BĊN għandu jkun determinat billi jitkejjel id-dħul attwali li jirriżulta mill-assi assenjabbli rreġistrati fil-kotba tiegħu. Bħala eċċezzjonijiet għal dan:

               (a)

               id-deheb m'għandux jiġi kkunsidrat li jiġġenera dħul;

               (b)

               dawn li ġejjin għandhom jitqiesu li jiġġeneraw dħul monetarju bir-rata ta' referenza:

                           (i)

                           titoli miżmumin għal finijiet ta' politika monetarja skont id-Deċiżjoni BĊE/2009/16;

                           (ii)

                           titoli miżmumin għal finijiet ta' politika monetarja skont id-Deċiżjoni BĊE/2011/17;

                           (iii)

                           strumenti ta' dejn maħruġa minn gvernijiet ċentrali u aġenziji rikonoxxuti u strumenti ta' dejn sostituti maħruġin minn korporazzjonijiet mhux finanzjarji miżmumin għal finijiet ta' politika monetarja skont id-Deċiżjoni BĊE(UE) 2015/774 (BĊE/2015/10).

         2.   Fejn il-valur ral-assi assenjabbli ta' BĊN jeċċedu jew ma jlaħħqux il-valur tal-bażi tal-passiv tiegħu, id-differenza għandha titpaċa billi tiġi applikata r-rata ta' referenza lill-valur tad-differenza.
   Artikolu 4
   Aġġustamenti għall-bilanċi intra-Eurosistema
   1.   Għall-finijiet tal-kalkolu tad-dħul monetarju, il-bilanċi intra-Eurosistema ta' kull BĊN fuq il-bilanċi tal-karti tal-flus euro fiċ-ċirkolazzjoni għandhom jiġu aġġustati b'ammont kumpensatorju li jiġi determinat skont il-formula li ġejja:

               Ċ = (K – A) × S

         fejn:

               Ċ

               huwa l-ammont kumpensatorju,

               K

               huwa l-ammont f'euro għal kull BĊN li jirriżulta mill-applikazzjoni tal-iskema tal-kapital sottoskritt lill-valur medju ta' karti tal-flus fiċ-ċirkolazzjoni matul il-perijodu ta' referenza, fejn l-ammont ta' karti tal-flus fiċ-ċirkolazzjoni denominati fil-munita nazzjonali ta' Stat Membru li jadotta l-euro għandu jiġi maqlub f'euro bir-rata ta' referenza ta' kuljum tal-kambju barrani matul il-perijodu ta' referenza,

               A

               huwa l-valur medju f'euro għal kull BĊN ta' karti tal-flus fiċ-ċirkolazzjoni matul il-perijodu ta' referenza, maqlub f'euro bir-rata ta' referenza ta' kuljum tal-kambju barrani matul il-perijodu ta' referenza,

               S

               huwa l-koeffiċjent għal kull sena finanzjarja, li jibda bid-data tal-bidla tal-flus kontanti:

                           Sena finanzjarja

                           Koeffiċjent

                           Sena tal-bidla tal-flus kontanti

                           1

                           Sena tal-bidla tal-flus kontanti u sena oħra

                           0,8606735

                           Sena tal-bidla tal-flus kontanti u sentejn oħra

                           0,7013472

                           Sena tal-bidla tal-flus kontanti u tliet snin

                           0,5334835

                           Sena tal-bidla tal-flus kontanti u erba' snin oħra

                           0,3598237

                           Sena tal-bidla tal-flus kontanti u ħames snin oħra

                           0,1817225

         2.   Is-somma tal-ammonti kumpensatorji tal-BĊNi għandha tkun żero.
   3.   Ammonti kumpensatorji għandhom jiġu kkalkolati kull darba li Stat Membru jadotta l-euro jew meta l-iskema tal-kapital sottoskritt tal-BĊE tinbidel.
   4.   Meta BĊN jingħaqad mal-Eurosistema, l-ammont kumpensatorju tiegħu għandu jiġi allokat lill-BĊNi l-oħrajn skont il-proporzjon tal-ishma rispettivi tal-BĊNi l-oħrajn fl-iskema tal-kapital sottoskritt, bis-sinjal (+/–) irriversjat, u għandu jkun miżjud ma' kull ammonti kumpensatorji li huma diġà fis-seħħ għall-BĊNi l-oħrajn.
   5.   L-ammonti kumpensatorji u l-elementi tal-kontabilità biex jibbilanċjaw dawk l-ammonti kumpensatorji għandhom jiġu rreġstrati f'kontijiet intra-Eurosistema separati fil-kotba ta' kull BĊN bid-data tad-data tal-bidla tal-flus kontanti u l-istess data ta' kull sena segwenti tal-perijodu t'aġġustament. L-elementi tal-kontabilità biex jibbilanċjaw l-ammonti kumpensatorji m'għandhomx ikunu rremunerati.
   6.   Permezz ta' deroga mill-paragrafu 1, dwar l-okkorrenza ta' ġrajjiet speċifiċi marbutin ma' bidliet fit-tendenzi taċ-ċirkolazzjoni tal-karti tal-flus, kif stabbilit fl-Anness III ta' din id-Deċiżjoni, il-bilanċi intra-Eurosistema ta' kull BĊN tal-karti tal-flus tal-euro fiċ-ċirkolazzjoni għandhom jiġu aġġustati skont id-dispożizzjonijiet stabbiliti f'dak l-Anness.
   7.   L-aġġustamenti għall-bilanċi intra-Eurosistema li għalihom hemm provvediment f'dan l-Artikolu għandhom jieqfu milli japplikaw mill-ewwel jum tas-sitt sena li ssegwi s-sena rilevanti tal-bidla tal-flus kontanti.
   Artikolu 5
   Kalkolu u allokazzjoni tad-dħul monetarju
   1.   Il-kalkolu tad-dħul monetarju ta' kull BĊN għandu jsir mill-BĊE ta' kuljum. Il-kalkolu għandu jkun ibbażat fuq dejta tal-kontabilità rrapportata mill-BĊNi lill-BĊE. Il-BĊE għandu jinforma lill-BĊNi bl-ammonti kumulattivi fuq bażi trimestrali.
   2.   L-ammont tad-dħul monetarju ta' kull BĊN għandu jitnaqqas b'ammont ekwivalenti għal kull imgħax akkumulat jew imħallas fuq il-passiv inkluż fil-bażi tal-passiv, u skont kull deċiżjoni tal-Kunsill Governattiv taħt it-tieni sub-paragrafu tal-Artikolu 32.4 tal-Istatut tas-SEBĊ.
   3.   L-allokazzjoni tas-somma tad-dħul monetarju ta' kull BĊN skont il-proporzjon tal-iskema tal-kapital sottoskritt għandha sseħħ fit-tmiem ta' kull sena finanzjarja.
   Artikolu 6
   Kalkolu u allokazzjoni tad-dħul li jirriżulta mill-kanċellament ta' karti tal-flus tal-euro
   1.   Karti tal-flus tal-euro rtirati għandhom jibqgħu parti mill-bażi tal-passiv sakemm jiġu skambjati jew ikkanċellati, skont liema minnhom iseħħ l-ewwel.
   2.   Il-Kunsill Governattiv jista' jiddeċiedi li jikkanċella karti tal-flus tal-euro, f'liema każ għandu jispeċifika d-data tal-kanċellament u l-ammont totali tal-provvediment li jrid isir għal dawk il-karti tal-flus tal-euro rtirati li għadhom mistennija li jiġu skambjati.
   3.   Karti ta' flus tal-euro rtirati għandhom jiġu kkanċellati kif ġej:

               (a)

               Fid-data tal-kanċellament, l-elementi 'Karti tal-flus fiċ-ċirkolazzjoni' fil-karta tal-bilanċ tal-BĊE u tal-BĊNi għandhom jitnaqqsu bl-ammont totali ta' karti tal-flus tal-euro rtirati li għadhom fiċ-ċirkolazzjoni. Għal dan il-għan, l-ammonti attwali ta' karti tal-flus tal-euro rtitrati li tpoġġew fiċ-ċirkolazzjoni għandhom jiġu aġġustati għall-ammonti pro rata tagħhom ikkalkolati skont l-iskema tal-ħruġ, u d-differenzi għandhom jiġu paċuti bejn il-BĊE u l-BĊNi.

               (b)

               L-ammont aġġustat ta' karti tal-flus tal-euro rtirati għandu jiġi kkanċellat mill-element tal-karta tal-bilanċ 'Karti tal-flus fiċ-ċirkolazzjoni' fil-kontijiet tal-qligħ u t-telf tal-BĊNi.

               (c)

               Kull BĊN għandu jistabbilixxi provvediment għal karti ta' flus euro rtirati li għadhom mistennija li jiġu skambjati. Il-provvediemnt għandu jkun ekwivalenti għas-sehem tal-BĊN rilevanti fl-ammont totali tal-provvediment ikkalkulat bl-użu tal-iskema tal-ħruġ.

         4.   Karti tal-flus tal-euro rtirati li jiġu skambjati wara d-data tal-kanċellament għandu jiġi rreġistrat fil-kotba tal-BĊN li jkun aċċettahom. Il-karti tal-flus tal-euro rtirati li jidħlu għandhom jerġgħu jitqassmu bejn il-BĊNi mill-anqas darba fis-sena billi tiġi applikata l-iskema tal-ħruġ, u d-differenzi għandhom jiġu paċuti bejniethom. Kull BĊN għandu jpaċi l-ammont pro rata mal-provvediment tiegħu jew, f'każ li dak li jidħol jeċċedi l-provvediment, jirreġistra spiża korrispondenti fil-kont tal-qligħ u t-telf tiegħu.
   5.   Il-Kunsill Governattiv għandu jirrevedi l-ammont totali tal-provvediment fuq bażi annwali.
   Artikolu 7
   Revoka
   1.   Id-Deċiżjoni BĊE/2010/23 qiegħda tiġi mħassra.
   2.   Ir-referenzi għad-Deċizjoni rrevokata għandhom jinftiehmu bħala referenzi għal din id-Deċiżjoni
   Artikolu 8
   Dħul fis-seħħ
   Din id-Deċiżjoni għandha tidħol fis-seħħ fil-31 ta' Diċembru 2016.

      Magħmul fi Frankfurt am Main, it-3 ta' Novembru 2016.

            Il-President tal-BĊE

         Mario DRAGHI

      (1)  Deċiżjoni BĊE/2010/23 tal-25 ta' Novembru 2010 dwar l-allokazzjoni tad-dħul monetarju tal-banek ċentrali nazzjonali ta' Stati Membri li l-munitatagħhom hija l-euro (ĠU L 35.9.2.2011, p. 17).

      (2)  Ara l-Anness IV.

      (3)  Regolament tal-Kunsill Nru (KE) Nru 974/98 tat-3 ta' Mejju 1998 dwar l-introduzzjoni tal-euro (ĠU L 139, 11.5.1998, p. 1).

      (4)  Linja Gwida BĊE/2006/9 tal-14 ta' Lulju 2006 dwar ċerti preparazzjonijiet għat-tibdil tal-flus kontanti euro u dwar il-frontloading u s-subfrontloading tal-karti tal-flus u muniti euro barra ż-żona tal-euro (ĠU L 207, 28.7.2006, p. 39);

      (5)  Deċiżjoni BĊE/2010/29 tat-13 ta' Diċembru 2010 dwar il-ħruġ ta' karti tal-flus tal-euro (ĠU L 35, 9.2.2011, p. 26).

      (6)  Deċiżjoni BĊE/2014/57 tal-15 ta' Diċembru 2014 dwar id-distribuzzjoni interim tad-dħul tal-Bank Ċentrali Ewropew (BĊE/2014/57) (ĠU L 53, 25.2.2015, p. 24).

      (7)  Deċiżjoni BĊE/2003/4 tal-20 ta' Marzu 2003 dwar id-denominazzjonijiet, l-ispeċifikazzjonijiet, ir-riproduzzjoni, il-bdil u l-irtirar tal-karti tal-flus tal-euro (ĠU L 78, 25.3.2003, p. 16).

      (8)  Deċiżjoni BĊE/2009/16 tat-2 ta' Lulju 2009 dwar l-implimentazzjoni tat-tielet programm ta' xiri ta' bonds iggarantiti (ĠU L 175, 4.7.2009, p. 18).

      (9)  Deċiżjoni BĊE/2011/17 tat-3 ta' Novembru 2011 dwar l-implimentazzjoni tal-programm ta' xiri ta' bonds iggarantiti (ĠU L 297, 16.11.2011, p. 70).

      (10)  Deċiżjoni (UE) 2015/774 tal-Bank Ċentrali Ewropew tal-4 ta' Marzu 2015 dwar programm ta' xiri ta' assi ta' swieq sekondarji mis-settur pubbliku (BĊE/2015/10)(ĠU L 121, 14.5.2015, p. 20).

      (11)  Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).

      (12)  Linja Gwida (UE) 2015/510 tal-Bank Ċentrali Ewropew tad-19 ta' Diċembru 2014 dwar l-implimentazzjoni tal-qafas tal-politika monetarja tal-Eurosistema (BĊE/2014/60) (ĠU L 91, 2.4.2015, p. 3).

      (13)  Il-Ħin tal-Ewropa Ċentrali jieħu inkunsiderazzjoni l-bidla għall-Ħin tal-Ewropa Ċentrali tas-Sajf.

      (14)  Linja Gwida (UE) 2016/2249 tal-Bank Ċentrali Ewropew tat-3 ta' Novembru 2016 dwar il-qafas legali għall-kontabilità u r-rappurtar finanzjarju fis-Sistema Ewropea tal-Banek Ċentrali (BĊE/2016/34) (ara paġna 37 ta' dan il-Ġurnal Uffiċjali).

      ANNESS I

         KOMPOSIZZJONI TAL-BAŻI TAL-PASSIV

                  A.

                  Il-bażi tal-passiv tinkludi, bl-esklużjoni ta' kull element ieħor:

                              1.

                              Karti tal-flus fiċ-ċirkolazzjoni
                              Għall-finijiet ta' dan l-Anness, fis-sena tal-bidla tal-flus kontanti għal kull Bank ċentrali nazzjonali (BĊN) li jingħaqad mal-“Karti tal-flus fiċ-ċirkolazzjoni” tal-Eurosistema:

                                          (a)

                                          tinkludi karti tal-flus maħruġin mill-BĊN u denominati fil-munita nazzjonali tiegħu; u

                                          (b)

                                          għandu jitnaqqas bil-valur tas-self mhux remunerat marbut ma' karti tal-flus tal-euro frontloaded li għadhom ma ġewx iddebitati (parti mill-element 6 tal-karta tal-bilanċ armonizzata (harmonised balance sheet — HBS).

                                    Wara s-sena relevanti tal-bidla tal-flus kontanti, għal kull BĊN “karti tal-flus fiċ-ċirkolazzjoni” tfisser karti tal-flus iddenominati f'euro, bl-esklużjoni ta' karti tal-flus oħrajn.
                              Jekk id-data tal-bidla tal-flus kontanti tkun jum li fih it-TARGET2 huwa magħluq, il-passiv ta' BĊN li jirriżulta minn karti tal-flus tal-euro li ġew offloaded skont il-Linja ta' Gwida BĊE/2006/9 u li daħlu fiċ-ċirkolazzjoni qabel id-data tal-bidla tal-flus kontanti huwa parti mill-bażi tal-passiv (bħala parti mill-kontijiet korrispondenti taħt l-element tal-passiv 10.4 tal-HBS) sakemm il-passiv isir parti mill-passiv intra-Eurosistema li jirriżulta minn transazzjonijiet TARGET2.

                              2.

                              Passiv fil-konfront ta' istituzzjonijiet ta' kreditu fiż-żona tal-euro marbut ma' operazzjonijiet tal-politika monetarja ddenominati f'euro, jinkludu kull wieħed minn dawn li ġejjin:

                                          (a)

                                          kontijiet kurrenti inklużi r-rekwiżiti minimi tar-riżerva taħt l-Artikolu 19.1 tal-Istatut tas-SEBĊ (element tal-passiv 2.1 tal-HBS);

                                          (b)

                                          ammonti f'depożiti taħt il-faċilità ta' depożitu tal-Eurosistema (element tal-passiv 2.2 tal-HBS);

                                          (c)

                                          depożiti għal terminu fiss (element tal-passiv 2.3 tal-HBS);

                                          (d)

                                          passiv li jirriżulta minn operazzjonijiet ta' rfinar irriversjati (element tal-passiv 2.4 tal-HBS);

                                          (e)

                                          depożiti marbutin ma' sejħiet għall-ħlas (element tal-passiv 2.5 tal-HBS).

                              3.

                              Passiv ta' depożiti fil-konfront ta' kontropartijiet inadempjenti fl-Eurosistema u li ġew ikklassifikati mill-ġdid mill-element tal-passiv 2.1 tal-HBS.

                              4.

                              Passiv intra-Eurosistema ta' BĊNi li jirriżultaw mill-ħruġ ta' ċertifikati ta' dejn tal-BĊE taħt l-Artikolu 13 tal-Linja Gwida (UE) 2015/510 (BĊE/2014/60) (partita tal-passiv 10.2 tal-HBS).

                              5.

                              Passiv nett intra-Eurosistema fuq karti tal-flus tal-euro fiċ-ċirkolazzjoni, inklużi dak li jirriżulta mill-applikazzjoni tal-Artikolu 4 ta' din id-Deċiżjoni (parti mill-element tal-passiv 10.3 tal-HBS).

                              6.

                              Passiv nett intra-Eurosistema li jirriżulta minn transazzjonijiet TARGET2 remunerati skont ir-rata ta' referenza (parti mill-element tal-passiv 10.4 tal-HBS).

                              7.

                              Imgħax dovut irreġistrat fit-tmiem ta' kull trimestru minn kull BĊN fuq passiv tal-politika monetarja, b'maturità sa sena jew itwal (partita tal-passiv 12.2 tal-HBS).

                              8.

                              Passiv fil-konfront tal-BĊE li jappoġġa pretensjoni relatata ma' ftehimiet swap bejn il-BĊE u bank ċentrali mhux tal-Eurosistema li jaqalgħu dħul nett għall-Eurosistema (parti mill-passiv barra l-karta tal-bilanċ).

                  B.

                  L-ammont tal-bażi tal-passiv ta' kull BĊN huwa kkalkolat skont il-prinċipji u r-regoli armonizzati tal-kontabilità stabbiliti fil-Linja Gwida (UE) 2016/2249 (BĊE/2016/34).

      ANNESS II

         ASSI ASSENJABBLI

                  A.

                  L-assi assenjabbli jinkludu, bl-esklużjoni ta' kull element ieħor:

                              1.

                              Self lil istituzzjonijiet ta' kreditu fiż-żona tal-euro marbut ma' operazzjonijiet tal-politika monetarja ddenominati f'euro (partita tal-passiv 5 tal-karta tal-bilanċ armonizzata (HBS)).

                              2.

                              Titoli miżmumin għall-finijiet tal-politika monetarja (parti mill-partita tal-attiv 7.1 tal-HBS).

                              3.

                              Pretensjonijiet intra-Eurosistema ekwivalenti għat-trasferiment ta' assi ta' riżervi barranin li mhumiex deheb lill-BĊE taħt l-Artikolu 30 tal-Istatut tas-SEBĊ (parti mill-partita tal-attiv 9.2 tal-HBS).

                              4.

                              Passiv nett intra-Eurosistema fuq karti tal-flus tal-euro fiċ-ċirkolazzjoni inkluż dak li jirriżulta mill-applikazzjoni tal-Artikolu 4 ta' din id-Deċiżjoni (parti mill-partita tal-attiv 9.4 tal-HBS).

                              5.

                              Passiv nett intra-Eurosistema li jirriżulta minn transazzjonijiet TARGET2 remunerati skont ir-rata ta' referenza (parti mill-partita tal-attiv 9.5 tal-HBS).

                              6.

                              Deheb, inklużi pretensjonijiet fir-rigward ta' deheb ittrasferit lill-BĊE, f'ammont li jippermetti lil kull BĊN jassenja proporzjon tad-deheb tiegħu li jikkorrispondi għall-applikazzjoni ta' sehmu fl-iskema tal-kapital sottoskritt lill-ammont totali ta' deheb assenjabbli mill-BĊNi kollha (partita tal-attiv 1 u parti mill-partita tal-attiv 9.2 tal-HBS).
                              Għall-finijiet ta' din id-Deċiżjoni, id-deheb huwa vvalutat abbażi tal-prezz tad-deheb f'euro għal kull uqija fina fil-31 ta' Diċembru 2002.

                              7.

                              Passiv li jirriżulta minn karti tal-flus euro li ġew frontloaded skont il-Linja ta' Gwida BĊE/2006/9 u li mbagħad daħlu fiċ-ċirkolazzjoni qabel id-data tal-bidla tal-flus kontanti (parti mill-partita tal-attiv 4.1 tal-HBS sad-data tal-bidla tal-flus kontanti u wara parti mill-kontijiet korrispondenti taħt il-partita tal-attiv 9.5 tal-HBS), iżda biss sakemm dawn il-pretensjonijiet isiru parti mill-pretensjonijiet intra-Eurosistema li jirriżultaw mit-transazzjonijiet TARGET2.

                              8.

                              Pretensjonijiet pendenti li jirriżultaw minn inadempjenza ta' kontropartijiet tal-Eurosistema fil-kuntest ta' operazzjonijiet ta' kreditu tal-Eurosistema, u/jew assi jew pretensjonijiet finanzjarji fil-konfront ta' partijiet terzi approprjati u/jew miksuba fil-kuntest tar-realizzazzjoni ta' kollateral ippreżentat minn kontropartijiet inadempjenti tal-Eurosistema fil-kuntest ta' operazzjonijiet ta' kreditu tal-Eurosistema kklassifikati mill-ġdid mill-partita tal-attiv 5 tal-HBS (parti mill-partita tal-attiv 11.6 tal-HBS).

                              9.

                              Imgħax dovut irreġistrat fit-tmiem tat-trimestru minn kull BĊN fuq assi tal-politika monetarja li l-maturità tiegħu tkun sena jew itwal (parti mill-partita tal-attiv 11.5 tal-HBS).

                              10.

                              Pretenzjonijiet fuq kontrapartijiet li jirrigwardaw ftehim swap bejn il-BĊE u bank ċentrali mhux tal-Eurosistema li joħloq dħul nett għall-Eurosistema (parti mill-partita tal-attiv 3.1 tal-HBS).

                  B.

                  Il-valur tal-assi assenjabbli ta' kull BĊN huwa kkalkulat skont il-prinċipji u r-regoli tal-kontabbiltà armonizzati stipulati fil-Linja Gwida (UE) 2016/2249 (BĊE/2016/34).

      ANNESS III
      A.   L-ewwel aġġustament eventwali

      Jekk il-medja tal-valur totali tal-karti tal-flus fiċ-ċirkolazzjoni f'sena ta' bidla tal-flus kontanti hija aktar baxxa mill-medja tal-valur totali f'euro tal-karti tal-flus fiċ-ċirkolazzjoni matul il-perijodu ta' referenza (inklużi dawk denominati fil-munita nazzjonali tal-Istat Membru li adotta l-euro u maqlubin f'euro bir-rata ta' referenza ta' kuljum tal-kambju barrani matul il-perijodu ta' referenza), imbagħad il-koeffiċjent 'S' li japplika għas-sena tal-bidla tal-flus kontanti skont l-Artikolu 4(1) jitnaqqas b'effett retroattiv bl-istess proporzjon bħat-tnaqqis fil-medja totali tal-karti tal-flus fiċ-ċirkolazzjoni.
      It-tnaqqis m'għandux jirriżulta f'koeffiċjent anqas minn 0,8606735. Jekk din id-deroga tiġi applikata, kwart tat-tnaqqis riżultanti fl-ammonti kumpensatorji tal-BĊNi (C) applikabbli fis-sena tal-bidla tal-flus kontanti għandu jiżdied mal-ammont kumpensatorju ta' kull BĊN applikabbli fit-tieni sal-ħames sena wara s-sena tal-bidla tal-flus kontanti skont l-Artikolu 4(1).
      B.   It-tieni aġġustament eventwali

      Jekk dawk il-BĊNi li għalihom l-ammont kumpensatorju msemmi fl-Artikolu 4(1) huwa ċifra pożittiva jħallsu remunerazzjoni nett fuq bilanċi intra-Eurosistema fuq karti tal-flus fiċ-ċirkolazzjoni li tirrizulta fi spiża netta meta miżjuda mal-partita “riżultat nett tal-ippuljar tad-dħul monetarju” fil-kont tal-qligħ u t-telf tagħhom fl-aħħar tas-sena, imbagħad il-koeffiċjent “S” li japplika għas-sena tal-bidla tal-flus kontanti skont l-Artikolu 4(1) jitnaqqas sal-punt meħtieġ sabiex tiġi eliminata din il-kundizzjoni.
      It-tnaqqis m'għandux jirriżulta f'koeffiċjent anqas minn 0,8606735. Jekk din id-deroga tiġi applikata, kwart tat-tnaqqis riżultanti fl-ammonti kumpensatorji tal-BĊNi (C) applikabbli fis-sena tal-bidla tal-flus jiġi mi#jud mal-ammont kumpensatorju applikabbli ta' kull BĊN fit-tieni sal-ħames sena wara s-sena tal-bidla tal-flus kontanti skont l-Artikolu 4(1).

      ANNESS IV

         DEĊIŻJONI MĦASSRA B'LISTA TA' EMENDI SUĊĊESSIVI

                  Deċiżjoni ECB/2010/23

                     ĠU L 35, 9.2.2011, p. 17

                  Deċiżjoni ECB/2011/18

                     ĠU L 319, 2.12.2011, p. 116

                  Deċiżjoni ECB/2014/24

                     ĠU L 117, 7.6.2014, p. 168

                  Deċiżjoni ECB/2014/56

                     ĠU L 53, 25.2.2015, p. 21

                  Deċiżjoni ECB/2015/37

                     ĠU L 313, 28.11.2015, p. 42


title: 2012/584/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza għall-implimentazzjoni tal-baġit tal-Aġenzija Ferrovjarja Ewropea għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/229

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza għall-implimentazzjoni tal-baġit tal-Aġenzija Ferrovjarja Ewropea għas-sena finanzjarja 2010
   (2012/584/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ferrovjarja Ewropea għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ferrovjarja Ewropea għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 — C7–0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi l-aġenzija ferrovjarja Ewropea (3), u b’mod partikolari l-Artikolu 39 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0118/2012),

               1.

               Jagħti l-kwittanza lid-Direttur Eżekuttiv tal-Aġenzija Ferrovjarja Ewropea għall-implimentazzjoni tal-baġit tal-Aġenzija għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’ hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ferrovjarja Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 366, 15.12.2011, p. 100.

      (2)  ĠU L 248, 16.9.2002, p. 1.

      (3)  ĠU L 164, 30.4.2004, p. 1.

      (4)  ĠU L 357, 31.12.2002, p. 72.
   ANNESS

      RAKKOMANDAZZJONIJIET TAL-PARLAMENT EWROPEW TA’ DAWN L-AĦĦAR SNIN

               Aġenzija Ferrovjarja Ewropea

               2006

               2007

               2008

               2009

               Prestazzjoni

               L-Aġenzija twettaq l-operazzjonijiet tagħha f’żewġ postijiet, b’hekk ikollha spejjeż addizjonali s’issal-aġenzija ma sabitx modi ta’ kif tpatti għall-ispejjeż li jirriżultaw mill-obbligu tagħha li tkun f’żewġt ibliet

                           —

                           Il-prinċipju ta’ ġestjoni finanzjarja tajba ma ġiex sodisfat b’mod rigoruż: il-previżjoni tal-flus f’kontanti tal-Aġenzija ma ġietx ippreparata sew

                           —

                           L-Aġenzija twettaq l-operazzjonijiet tagħha f’żewġ postijiet, b’hekk ikollha spejjeż addizjonali (postijiet diretti: EUR 450 000)

                           —

                           Jistieden lill-Aġenzija tistabbilixxi analiżi dijakronika tal-operazzjonijiet imwettqa f’din is-sena u fis-snin preċedenti

                           —

                           Jistieden lill-Aġenzija tistabbilixxi objettivi SMART u indikaturi RACER, kif ukoll tagħmel dijagramma ta’ Gannt→biex tippromwovi approċċ orjentat lejn il-ksib tar-riżultati

                           —

                           ineffiċjenza minħabba li hemm żewġ postijiet għal aġenzija waħda

                           —

                           L-Aġenzija twettaq l-operazzjonijiet tagħha f’żewġ postijiet, b’hekk ikollha spejjeż addizjonali

                           —

                           L-użu ta’ żewġ postijiet jesponi l-Aġenzija għal spejjeż addizzjonali

                           —

                           Jistieden lill-Aġenzija tippreżenta tqabbil tal-operazzjonijiet li saru matul is-sena li għaliha għandha tingħata l-kwittanza u dawk li saru matul is-sena finanzjarja ta’ qabel

               Appropjazzjonijiet riportati

               Il-prinċipju tal-eżattezza tal-baġit ma kienx osservat b’mod strett l-Aġenzija implimentat 72 % tal-approprjazzjonijiet għall-impenji tagħha. Il-livelli ta’ trasferimet ’il quddiem għal infiq amministrattiv u nfiq operattiv kienu 37,5 % u 85 % rispettivament

                           —

                           L-aġenzija kellha diffikultajiet fil-programmazzjoni u l-ibbaġitjar tal-attivitajiet tagħha: aktar minn 35 % tal-approprjazzjonijiet finali għall-2007 ma ntużawx matul is-sena

                           —

                           Jitlob lill-aġenzija biex tistinka ħalli tgħolli l-livell ta’ implimentazzjoni tal-baġit

               L-aġenzija kellha diffikultajiet fil-programmazzjoni u l-ibbaġitjar tal-attivitajiet tagħha:

                           —

                           L-Aġenzija naqset milli tindirizza l-problema tal-approprjazzjonijiet li ġew trasferiti ’l quddiem minn sena għal ta’ wara. It-trasferiment ’il quddiem ta’ 41 % tat-Titolu II jirrappreżenta ksur serju tal-prinċipju baġitarju ta’ annwalità,

                           —

                           Jitlob li rapport ikun mehmuż mal-baġit ta’ kull sena, dwar l-approprjazzjonijiet li ma ntefqux u li ġew trasferiti minn snin preċedenti

                           —

                           Il-Qorti tal-Awdituri enfasizzat kanċellazzjonijiet u dewmien fil-proċeduri ta’ akkwist, dewmien rikorrenti fl-eżekuzzjoni tal-ħlasijiet u tibdiliet sinifikanti li saru fil-programm ta’ ħidma matul is-sena

               Il-proċeduri ta’ akkwist

               L-Aġenzija għandha tniedi proċeduri ta’ akkwist għal dawk l-oqsma li bħalissa huma koperti bil-kuntratti li ma kinux is-soġġett ta’ proċedura regolari

                           —

                           Kwistjonijiet ta’ trasparenza fil-livell tal-kriterji għall-għażla u fil-livell tal-kriterji għall-għotjiet: l-użu ta’ proċedura nnegozjata ma kienx ġustifikat

                           —

                           Ifakkar li għandha titjieb il-ġestjoni tal-akkwist

               Kwistjonijiet ta’ trasparenza fil-livell tal-kriterji għall-għażla u fil-livell tal-kriterji għall-għotjiet:

               mhux applikabbli

               Ir-Riżorsi Umani

               mhux applikabbli

               mhux applikabbli

               mhux applikabbli

                           —

                           Jistieden lill-Aġenzija tirrifletti aħjar l-allokazzjoni ppjanata tar-riżorsi tal-persunalfil-programm ta’ ħidma u fir-Rapport ta’ Attività Annwali tagħha

                           —

                           Jesprimi tħassib li l-Aġenzija naqset milli ssegwi Regolamenti tal-Persunal u r-regoli ta’ implimentazzjoni tagħhom b’mod retroattiv

                           —

                           Iħeġġeġ lill-Aġenzija toħloq proċedura konsolidata ta’ reklutaġġ li għandha tintuża bħala manwal għall-persunal kollu involut fir-reklutaġġ ġdid,

               Awditjar intern

               Is-sistema ta’ kontroll intern uriet nuqqasijiet: l-Aġenzija ma adottatx regoli ta’ implimentazzjoni għar- regolamenti finanzjarji tagħha

               L-aġenzija ma ssegwix strettament ir-Regolamenti tal-Persunal

               Jistieden lill-aġenzija tieħu passi biex tissodisfa 4 minn 36 rakkomandazzjoni li saru mis-Servizz ta’ Verifika Interna → jiġifieri, biex timplimenta ċerti standards ta’ kontroll intern għall-firem tal-bank, is-segregazzjoni tad-dmirijiet, postijiet sensittivi u ż-żamma ta’ setgħat ta’ delegazzjoni

               Jirrikonoxxi li 6 minn 10 rakkomandazzjonijiet li saru mill-IAS dwar il-ġestjoni tar-riżorsi umani għad iridu jiġu implimentati

          ---documentbreak---

               17.10.2012

               MT

               Il-Ġurnal Uffiċjali tal-Unjoni Ewropea

               L 286/230

         RIŻOLUZZJONI TAL-PARLAMENT EWROPEW
   tal-10 ta’ Mejju 2012
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ferrovjarja Ewropea għas-sena finanzjarja 2010
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ferrovjarja Ewropea għas-sena finanzjarja 2010,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ferrovjarja Ewropea għas-sena finanzjarja 2010, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 (06083/2012 – C7–0051/2012),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 881/2004 tal-Parlament Ewropew u tal-Kunsill tad-29 ta’ April 2004 li jistabbilixxi l-aġenzija ferrovjarja Ewropea (3), u b’mod partikolari l-Artikolu 39 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0118/2012),

               A.

               billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2010 huma affidabbli, u li t-tranżazzjonijiet sottostanti huma legali u regolari,

               B.

               billi fl-10 ta’ Mejju 2011 il-Parlament ta lid-Direttur Eżekuttiv tal-Aġenzija Ferrovjarja Ewropea l-kwittanza għall-implimentazzjoni tal-baġit tal-Aġenzija għas-sena finanzjarja 2009 (5), u fir-riżoluzzjoni tiegħu li takkumpanja d-deċiżjoni dwar il-kwittanza, fost affarijiet oħra:

                           —

                           stieden lill-Aġenzija tindirizza l-problema tal-approprjazzjonijiet li ġew ittrasferiti ’l quddiem minn sena għas-sena ta’ wara. It-trasferiment ’il quddiem ta’ 41 % tat-Titolu II jirrappreżenta ksur serju tal-prinċipju baġitarju ta’ annwalità,

                           —

                           innota li l-Qorti tal-Awdituri enfasizzat kanċellazzjonijiet u dewmien fil-proċeduri ta’ akkwist, dewmien rikorrenti fl-eżekuzzjoni tal-ħlasijiet u tibdiliet sinifikanti li saru fil-programm ta’ ħidma matul is-sena,

                           —

                           ħeġġeġ lill-Aġenzija toħloq proċedura konsolidata ta’ reklutaġġ li għandha tintuża bħala manwal għall-persunal kollu involut fir-reklutaġġ ġdid,

               C.

               billi l-baġit globali tal-Aġenzija għas-sena 2010 kien ta’ EUR 24 147 240, li huwa 14,9 % aktar meta mqabbel ma’ dak tas-sena preċedenti, billi l-kontribuzzjoni tal-Unjoni Ewropea għall-baġit tal-Aġenzija għall-2010 kienet ta’ EUR 23 260 000 meta mqabbla ma’ EUR 16 060 000 fl-2009, li jfisser żieda ta’ 44,83 %,

      Il-Ġestjoni Baġitarja u Finanzjarja

               1.

               Ifakkar li l-kontribuzzjoni inizjali tal-Unjoni Ewropea lill-Aġenzija għall-2010 ammontat għal EUR 23 260 000; jinnota madankollu li EUR 214 000, li ġejjin mill-irkupru tal-bilanċ favorevoli, żdiedu magħhom li konsegwentement, meta dawn jitqiesu wkoll, il-kontribuzzjoni totali tal-Unjoni Ewropea tilħaq l-ammont ta’ EUR 23 474 000 għall-2010;

               2.

               Jinnota mir-Rapport dwar l-Attività Annwali tal-Aġenzija li 99 % tal-approprjazzjonijiet kienu għall-impenji u 77 % ġew użati għall-ħlasijiet; jinnota, b’mod partikolari, li:

                           —

                           skont it-Titolu I, l-approprjazzjonijiet għall-impenji totali ammontaw għal EUR 14 507 149 li minnhom 99 % intużaw għall-eżekuzzjoni tal-ħlasijiet filwaqt li 77 % tal-approprjazzjonijiet trasferiti għall-2010 ntużaw għall-eżekuzzjoni tal-ħlasijiet;

                           —

                           skont it-Titolu III, kważi 100 % tal-approprjazzjonijiet ntużaw għall-impenji u 62 % ntużaw għall-eżekuzzjoni tal-ħlasijiet filwaqt 92 % tal-approprjazzjonijiet trasferiti għall-2010 ntużaw għall-eżekuzzjoni tal-ħlasijiet;

                           —

                           skont it-Titolu II, kważi 100 % tal-approprjazzjonijiet ntużaw għall-impenji u minnhom 62 % ġew ikkonsmati għall-ħlasijiet filwaqt li 95 % tal-approprjazzjonijiet ittrasferiti għall-2010 ntużaw għall-eżekuzzjoni tal-ħlasijiet

                     japprezza l-fatt li l-Aġenzija tipprovdi informazzjoni dwar l-użu tal-approprjazzjonijiet ittrasferiti ’l quddiem mill-2009 għall-2010;

               3.

               Jikkunsidra li fid-dawl tal-kriżi finanzjarja huwa importanti ħafna li l-użu tal-approprjazzjonijiet jiġi ottimizzat, u jħeġġeġ lill-Kummissjoni u lill-Aġenzija janalizzaw u jistabbilixxu r-rekwiżiti baġitarji reali biex l-Aġenzija tkun tista’ twettaq il-kompiti kollha fdati lilha;

      Trasferimenti

               4.

               Jirrikonoxxi mir-Rapport dwar Informazzjoni Baġitarja u Ġestjoni Finanzjarja (RBFMI) li f’Diċembru 2009 l-Aġenzija ndunat li l-Kapitolu 11 (infiq għall-persunal) ma ġiex previst b’mod korrett għall-baġit tal-2010 peress li t-Titolu I kien ġie sottovalutat b’madwar EUR 1 500 000; jifhem mill-Aġenzija li s-sitwazzjoni kienet dovuta minħabba:

                           —

                           kalkolu ħażin u sistemiku tat-tbassir tal-infiq għall-persunal, peress li l-kalkolu tat-tbassir kien ibbażat fuq l-iskeda tas-salarji bażiċi tal-2007, u għalhekk kienu neqsin tliet indiċjar annwali;

                           —

                           iż-żieda fin-numru ta’ aġenti fuq kuntratt li tirriżulta minn tnaqqis fil-postijiet permanenti ġodda kif intalab mill-Aġenzija stess;

               5.

               Jieħu nota tad-deċiżjoni tal-Aġenzija li tittrasferixxi ammont ta’ EUR 500 000 mit-Titolu II għat-Titolu I u li tittrasferixxi ammont ta’ EUR 500 000 mit-Titolu III għat-Titolu I; jinnota mill-Aġenzija li d-deċiżjoni ġiet approvata mill-Bord Amministrattiv u mill-Kummissjoni Ewropea;

               6.

               Jinnota wkoll li biex tkopri d-distakk li baqa’, l-Aġenzija implimentat miżuri kumplimentari għat-tnaqqis tal-infiq skont it-Titolu I; jinnota mill-Aġenzija li dawn il-miżuri ħallew tfaddil żejjed ta’ anqas minn EUR 300 000; jinnota li dan l-ammont ġie trasferit lura għat-Titolu II;

               7.

               Jiddispjaċih li l-iżbalji fil-previżjonijiet baġitarji rriżultaw fil-kanċellazzjoni jew fid-dewmien ta’ ċerti investimenti; iħeġġeġ lill-Aġenzija tinforma immedjatament lill-awtorità ta’ kwittanza bil-miżuri implimentati sabiex ikun jista’ jsir tbassir aħjar tal-infiq;

               8.

               Jinsab imħasseb li s-sitwazzjoni ma ġietx rapportata mill-Qorti tal-Awdituri fir-rapport tagħha dwar il-kontijiet annwali tal-Aġenzija għas-sena finanzjarja 2010; jistieden lill-Qorti tal-Awdituri tispjega din l-omissjoni lill-awtorità ta’ kwittanza;

      It-trasferiment ’il quddiem tal-appropjazzjonijiet

               9.

               Jirrikonoxxi mill-Qorti tal-Awdituri li l-approprjazzjonijiet ittrasferiti ’l quddiem għall-2011 ammontaw għal EUR 5 500 000, li minnhom EUR 4 300 000 (78 %) huma relatati ma’ oġġetti u servizzi li kellhom jiġu fornuti fl-2011;

               10.

               Ifakkar li l-Aġenzija, fis-snin finanzjarji 2008 u 2009, ukoll kienet ittrasferiet approprjazzjonijiet f’ammonti konsiderevoli għal fuq is-sena finanzjarja 2010; huwa tal-fehma li dan il-ksur serju tal-prinċipju baġitarju tal-annwalità ma jistax jiġi aċċettat aktar fil-futur u li l-kwittanza f’okkażjoni oħra għandha tiġi rrifjutata, f’każ ta’ ksur ieħor ta’ dak il-prinċipju baġitarju; jitlob lill-Aġenzija tieħu mingħajr dewmien il-miżuri meħtieġa għat-titjib tas-sitwazzjoni;

               11.

               Huwa tal-opinjoni li l-Aġenzija ma indirizzatx b’mod adegwat il-problema tal-approprjazzjonijiet li ġew ittrasferiti ’l quddiem minn sena għall-oħra; ifakkar fl-importanza tal-prinċipju baġitarju ta’ annwalità; jistieden lill-Aġenzija tinforma l-awtorità tal-kwittanza dwar azzjonijiet li ttieħdu biex titjieb l-implimentazzjoni tal-baġit annwali u jitnaqqsu t-trasferimenti tal-approprjazzjonijiet tal-baġit;

               12.

               Madankollu jinnota t-tweġiba tal-Aġenzija li targumenta li qiegħda tanalizza l-possibbiltà li tikkonkludi kuntratti ta’ qafas għal studji ħafna aktar kmieni minn kif antiċipat, wara l-adozzjoni tal-baġit; jinnota wkoll li l-Aġenzija impenjat ruħha, għas-snin 2011 u 2012, li tirrevedi it-tbassir tal-baġit tagħha biex ikun aktar konformi mal-bżonnijiet reali tagħha u biex tottimizza l-użu tar-riżorsi baġitarji tagħha;

               13.

               Jistieden lill-Aġenzija tinforma lill-awtorità ta’ kwittanza meta se jkun lest ir-rapport li għandu jiġi mehmuż mal-baġit ta’ kull sena, dwar l-approprjazzjonijiet li ma ntefqux u li ġew trasferiti minn snin preċedenti; ifakkar lill-Aġenzija li din it-talba diġà saret matul il-proċedura ta’ kwittanza preċedenti;

      L-akkwist pubbliku

               14.

               Jinnota li fil-Programm ta’ Ħidma Annwali (PĦA) l-Aġenzija, sabiex tiffaċilita l-ippjanar annwali tal-akkwisti, se tintroduċi Kuntratt ABAC biex isostni l-ġestjoni deċentralizzata tal-kuntratti;

               15.

               Josserva mir-Rapport Annwali tal-Aġenzija li 21 proċedura ta’ akkwist (innegozjati u miftuħa) tniedu fl-2010 u 12 minnhom ġew kompletati fl-2010;

      Sistema ta’ kontabilita

               16.

               Josserva mir-Rapport Annwali tal-Aġenzija li l-Aġenzija aġġornat il-Manwal tagħha għall-proċeduri finanzjarji b’konformità mal-moduli tal-Fluss tax-Xogħol ABAC u l-assi ABAC;

               17.

               Jilqa’ l-implimentazzjoni tal-Aġenzija, mill-1 ta’ Settembru 2010, ta’ sistema ċentralizzata għar-reġistrazzjoni ta’ fatturi li deħlin; jenfasizza li din il-miżura hija meħtieġa biex tiżgura r-reġistrazzjoni fil-ħin tal-fatturi kollha u tikkontribwixxi għall-evitar ta’ dewmien fil-ħlasijiet ta’ pproċessar;

      Ir-Riżorsi Umani

               18.

               Jinnota mir-Rapport tal-Aġenzija dwar Informazzjoni Baġitarja u Ġestjoni Finanzjarja li fil-31 ta’ Diċembru 2010 l-Aġenzija impjegat 133 aġenti temporanji (TAs) u 9 aġenti fuq Kuntratt (CAs); jinnota wkoll li l-proċeduri ta’ reklutaġġ għadhom għaddejjin sabiex jilħqu l-139 TAs previsti fil-pjan ta’ stabbiliment 2010 u sussegwentement il-144 TAs previsti fl-2011;

               19.

               Jinnota mir-RBFMI li l-Aġenzija kellha 6 esperti nazzjonali sekondati fl-2010;

               20.

               Jirrikonoxxi mill-Aġenzija li hija żviluppat manwal konsolidat dwar regoli, istruzzjonijiet u linji gwida differenti li jirregolaw ir-reklutaġġ tal-persunal; jenfasizza li huwa importanti li jiġi pproċessat u ġestit ir-reklutaġġ individwali mingħajr ma jiġi kompromess il-prinċipju ta’ trattament ugwali tal-kandidati;

      Prestazzjoni

      AWP u ppjanar strateġiku

               21.

               Jistieden lill-Aġenzija tinkludi fil-PĦA tagħha informazzjoni aktar ċara dwar il-pakkett baġitarju globali riżervat għall-akkwisti u l-għadd indikattiv u tipi ta’ kuntratti previsti; fil-fatt jinnota li l-Artikolu 60(3) tar-Regolament Finanzjarju tal-Aġenzija jeħtieġ li dan isir meta jiddikjara li “il-programm ta’ ħidma tal-Aġenzija għandu jkun ekwivalenti għal deċiżjoni ta’ finanzjament għall-attivitajiet li jkopri, sakemm dawn huma identifikati b’mod ċar u l-kriterji ta’ bażi huma spjegati b’mod preċiż”;

               22.

               Barra minn hekk, iħeġġeġ lill-Aġenzija toħloq Pjan Multiannwali li jittraduċi objettivi fit-tul f’kompiti multi-annwali u Indikaturi Prinċipali tal-Prestazzjoni assoċjati; jenfasizza li dan se jżomm il-partijiet interessati infurmati aħjar dwar l-objettivi jew l-attivitajiet, il-prijoritajiet strateġiċi u l-allokazzjoni tar-riżorsi;

               23.

               Jinnota mir-Rapport Annwali li l-istruttura tal-Aġenzija għall-ippjanar tan-negozju u għall-baġit kienet ġiet rieżaminata fl-2010 bil-ħsieb li mill-2012 jiġi introdott ippjanar ibbażat fuq l-attivitajiet;

      Żewġ postijet

               24.

               Iqis li l-użu ta’ żewġ postijiet (Lille u Valenciennes) biex fihom jitwettqu l-attivitajiet tagħha jesponi lill-Aġenzija għal spejjeż addizzjonali; jinnota ukoll, li din l-osservazzjoni saret għall-ewwel darba fl-2006 u li l-ebda azzjoni ma ttieħdet mill-Kunsill biex tinbidel id-Deċiżjoni 2004/97/KE (6), li tobbliga lill-Aġenzija jkollha sede doppja;

      Verifika Interna

               25.

               Jirrikonoxxi mill-Aġenzija li s-servizz ta’ Verifika Interna (IAS) wettaq verifika fuq il-proċessi ta’ ppjanar u baġitjar fl-2010 sabiex jipprovdu assigurazzjoni raġjonevoli dwar is-sistema ta’ kontroll intern tal-Aġenzija fir-rigward tal-ippjanar u l-proċessi ta’ bbaġitjar tagħha; jinnota li r-rakkomandazzjonijiet tal-IAS jikkonċernaw l-ippjanar strateġiku, il-koerenza u l-eżattezza tal-abbozz tal-istima tad-dħul u l-infiq, il-PĦA bħala deċiżjoni finanzjarja u l-istrateġija intermedja tal-IT; għalhekk jistieden lill-Aġenzija timplimenta l-miżuri meħtieġa biex tissodisfa dawn ir-rakkomandazzjonijiet tal-IAS;

               26.

               Jistieden lill-Aġenzija timplimenta r-rakkomandazzjonijiet tal-IAS relatati mal-verifika dwar il-ġestjoni tar-Riżorsi Umani (HR) li saret mill-IAS fl-2009; jinnota li l-implimentazzjoni ta’ tlieta minn dawn ir-rakkomandazzjonijiet (dwar il-ġestjoni tal-HR f’ippjanar annwali, dwar il-konformità mar-regoli u l-prinċipji ta’ trasparenza fl-evalwazzjoni tal-persunal, dwar l-iżvelar ta’ eċċezzjoni għall-regolament tal-persunal) esperjenzaw dewmien ta’ bejn sitt u tnax-il xhar; jistieden lill-Aġenzija biex tinforma l-awtorità tal-kwittanza dwar il-progress tal-implimentazzjoni ta’ dawn ir-rakkomandazzjonijiet tal-IAS;

               27.

               Jilqa’ favorevolment l-inizjattiva tal-Aġenzija li waqqfet fl-aħħar tal-2007 Funzjoni ta’ Awditjar Intern li hija ddedikata biex tagħti sostenn u konsulenza lid-Direttur Eżekuttiv u lill-maniġment tal-Aġenzija dwar il-kontroll intern, il-valutazzjoni tar-riskju u l-verifika interna;

               28.

               Jiġbed l-attenzjoni għar-rakkomandazzjonijiet tiegħu minn rapport ta’ kwittanza preċedenti, kif stipulat fl-Anness ta’ din ir-riżuluzzjoni;

               29.

               Jiġbed l-attenzjoni tal-Aġenzija għar-Riżoluzzjoni tal-Parlament Ewropew tal-10 ta’ Mejju 2011 dwar il-kwittanza tal-2009: rendiment, ġestjoni finanzjarja u kontroll tal-Aġenziji tal-UE (7); jistieden lill-Aġenzija tkun konformi magħha;

               30.

               Jirreferi, fir-rigward tal-kummenti l-oħrajn li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2012 (8) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 366, 15.12.2011, p. 100.

      (2)  ĠU L 248, 16.9.2002, p. 1.

      (3)  ĠU L 164, 30.4.2004, p. 1.

      (4)  ĠU L 357, 31.12.2002, p. 72.

      (5)  ĠU L 250, 27.9.2011, p. 191.

      (6)  Deċiżjoni 2004/97/KE, Euratom meħuda bi ftehim komuni minn rappreżentanti tal-istati membri, laqgħa f’livell ta’ kap ta’ stat jew livell governattiv tat-13 ta’ Diċembru 2003 dwar il-lok tas-sedji ta’ ċerti uffiċċji u aġenziji tal-Unjoni Ewropea (ĠU L 29, 3.2.2004, p. 15). Ara l-Artikolu 1(f) tagħha.

      (7)  ĠU L 250, 27.9.2011, p. 269.

      (8)  Testi adottati, P7_TA(2012)0164 (ara l-paġna 388 ta’ dan il-Ġurnal Uffiċjali).


title: 2014/832/UE: Deċiżjoni tal-Kunsill tas- 7 ta' Novembru 2014 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil

text:
               27.11.2014

               MT

               Il-Ġurnal Uffiċjali tal-Unjoni Ewropea

               L 341/15

         DEĊIŻJONI TAL-KUNSILL
   tas-7 ta' Novembru 2014
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Kummissjoni Ekonomika għall-Ewropa tan-Nazzjonijiet Uniti fir-rigward tal-abbozz ta' Regolament ġdid dwar il-vetturi li jaħdmu bl-idroġenu u biċ-ċelluli tal-fjuwil

      (2014/832/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 114 flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Permezz tad-Deċiżjoni tal-Kunsill 97/836/KE (1), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (NU/KEE) dwar l-adozzjoni ta' preskrizzjonijiet tekniċi uniformi għal vetturi bir-roti, tagħmir u partijiet li jistgħu jintramaw u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“il-Ftehim tal-1958 Rivedut”).

               (2)

               Ir-rekwiżiti standardizzati tal-abbozz tar-Regolament il-ġdid tan-NU/KEE dwar vetturi li jaħdmu bl-idroġenu u biċ-ċelluli tal-fjuwil huma intiżi li jneħħu l-ostakli tekniċi fil-kummerċ tal-vetturi bil-mutur u l-komponenti tagħhom bejn il-Partijiet Kontraenti tal-Ftehim tal-1958 Rivedut u biex jiżguraw li tali vetturi u komponenti joffru livell għoli ta' sikurezza u protezzjoni.

               (3)

               Jixraq li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim tal-1958 Rivedut dwar l-adozzjoni ta' dak l-abbozz tar-Regolament tan-NU/KEE,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fil-Kumitat Amministrattiv tal-Ftehim tal-1958 Rivedut għandha tkun li tivvota favur l-abbozz tar-Regolament il-ġdid tan-NU/KEE dwar dispożizzjonijiet uniformi li jikkonċernaw l-approvazzjoni ta' vetturi li jaħdmu bl-idroġenu u biċ-ċelluli tal-fjuwil, kif jinsab fid-dokument ECE TRANS/WP.29/2014/78.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta' Novembru 2014.

            Għall-Kunsill

            Il-President

         P. C. PADOAN

      (1)  Deċiżjoni tal-Kunsill 97/836/KE tas-27 ta' Novembru 1997 bil-ħsieb tal-adeżjoni tal-Komunità Ewropea mal-Ftehim tal-Kummissjoni Ekonomika tan-Nazzjonijiet Uniti għall-Ewropa li tikkonċerna l-adozzjoni tal-preskrizzjonijiet tekniċi uniformi għall-vetturi bir-roti, tagħmir u partijiet li jistgħu jkunu ffittjati u/jew ikunu użati ma' vetturi bir-roti u l-kondizzjonijiet reċiproċi tal-approvazzjonijiet mogħtija fuq il-bażi ta' dawn il-preskrizzjonijiet (“Ftehim Rivedut tal-1958”) (ĠU L 346, 17.12.1997, p. 78).